Kerajaan import bekalan telur dari sumber luar, tampung keperluan dalam negara

PUTRAJAYA: Kerajaan bersetuju mengimport bekalan telur ayam dari beberapa sumber luar sebagai pelan jangka pendek untuk menampung keperluan bekalan dalam negara.

Menteri Pertanian dan Keterjaminan Makanan, Mohamad Sabu dalam kenyataan hari ini berkata, kementerian telah mengenal pasti beberapa sumber dari luar untuk menampung keperluan bekalan dalam negara dengan kadar segera bagi memastikan keterjaminan telur ayam di pasaran.

“Kementerian juga akan memastikan telur ayam yang diterima selamat daripada penyakit dan menepati piawaian ditetapkan. Segala protokol dan tatacara ditetapkan kerajaan perlu dipatuhi tanpa kompromi.

“Kementerian menyedari keperluan bekalan telur ayam merupakan makanan seharian berprotein yang popular dalam kalangan rakyat Malaysia dengan kadar penggunaan purata telur ayam sebanyak 968 juta biji sebulan,” katanya.

Semalam, Perdana Menteri Datuk Seri Anwar Ibrahim berkata beberapa langkah akan dilaksanakan bagi mengurangkan kos sara hidup termasuk mengurangkan harga telur ayam.

Mohamad berkata, inisiatif membawa masuk telur ayam dari sumber luar bukanlah bertujuan menekan pengusaha industri telur ayam tempatan sebaliknya bagi memastikan bekalan dalam negara tidak terputus selain kebajikan rakyat terus terjaga.

Beliau berkata, keperluan membawa masuk telur ayam dari sumber luar juga akan dikaji semula setelah bekalan kembali stabil selain meminta Ketua Setiausaha Kementerian Pertanian dan Keterjaminan Makanan, Datuk Haslina Abdul Hamid untuk melihat impak mengimport telur ayam dari sumber luar kepada industri telur ayam tempatan sedia ada.

Selain itu, Mohamad berkata, Agrobank juga diminta untuk mengemukakan cadangan bagi membantu pembekal dan pengusaha kecil supaya mereka kekal berdaya saing dalam industri.

“Kementerian sentiasa berusaha dengan pelbagai pendekatan bagi menjamin bekalan telur ayam negara kembali stabil dengan harga yang kompetitif. Kementerian yakin isu kekurangan bekalan telur ayam dapat diselesaikan dalam masa terdekat dengan kerjasama pelbagai pihak,” katanya. – BERNAMA


Penunggang, pembonceng motosikal maut dalam kemalangan di Kuantan

KUANTAN: Dua lelaki maut dalam kemalangan melibatkan dua kenderaan di Jalan Pintasan Kuantan berhampiran depoh Alam Flora di sini hari ini.

Ketua Polis Daerah Kuantan, ACP Wan Mohd Zahari Wan Busu berkata, dalam kejadian sekitar 7.30 pagi itu, penunggang dan pembonceng motosikal jenis Yamaha Y15ZR, Yusof Ibrahim, 58, dan Ismail Jaafar, 61, yang mengalami kecederaan di bahagian kepala meninggal dunia di lokasi kejadian.

Beliau berkata siasatan awal mendapati motosikal berkenaan telah mengubah laluan dari lorong kiri ke kanan secara tiba-tiba, sebelum dilanggar kereta jenis Nissan Almera dipandu seorang lelaki berusia 32 tahun yang dalam perjalanan dari Gebeng menghala Kuantan.

“Pemandu kereta tersebut hanya mengalami kesakitan pada bahagian dada. Mangsa yang meninggal dunia dibawa ke hospital untuk bedah siasat selepas keputusan ujian calitan COVID-19 diperoleh,” katanya dalam kenyataan hari ini.

Katanya kes disiasat mengikut Seksyen 41(1) Akta Pengangkutan Jalan 1987. – BERNAMA


Nafuzi mahu anak buah tidak leka selepas KDA FC menang besar ke atas Kelantan FC

ALOR SETAR: Kedah Darul Aman FC (KDA FC) tidak boleh leka dengan kemenangan besar ke atas Kelantan dalam aksi Liga Super malam tadi, sebaliknya perlu beralih tumpuan pada perlawanan menentang Selangor, Rabu ini.

Ketua Jurulatih KDA FC, Mohd Nafuzi Mahammad Zain berkata, walaupun tiga mata di halaman sendiri itu memberi semangat dan suntikan moral kepada pasukan, namun berdepan Selangor di tempat lawan dilihat sukar jika tiada perancangan teliti dilakukan.

“Kita kena memikirkan strategi baharu untuk perlawanan bertemu Selangor di tempat lawan pada Rabu ini kerana jangkaan ‘game’ ini adalah sukar dan kena ingat bertemu Selangor berbeza berbanding apa yang diperoleh dalam perlawanan ini (malam tadi).

“Untuk bersaing dengan pasukan teratas liga, kita tak boleh kehilangan mata, itu yang penting sekali dan ia memberi cabaran buat saya sebagai jurulatih,” katanya kepada pemberita selepas tamat perlawanan menentang Kelantan FC di Stadium Darul Aman, malam tadi.

Dalam perlawanan itu, Sang Kenari berpesta gol apabila menjaringkan lima gol tanpa balas dan meletakkan pasukan itu di tangga keempat Liga Super.

Mohd Nafuzi berkata, percaturan baharunya yang meletakkan Mohd Amirul Hisham Awang Kechil di posisi tengah bersama Lee Andrew Tuck di bahagian kiri berhasil mengucar-ngacirkan pertahanan lawan, sekali gus mencipta banyak peluang dan jaringan.

Sementara itu, Ketua Jurulatih Kelantan FC, Frank Bernhardt berkata, pasukannya tidak bernasib baik apabila percaturan yang dibuat serba tidak menjadi selain banyak kesilapan dilakukan pemain sehinggga menyebabkan hilang bola dan tewas pada perlawanan itu.

“Pemain tidak melakukan hantaran yang tepat, malah sering hilang bola, pengalaman pemain juga memberi kesan kepada pasukan, inilah yang membezakan keputusan perlawanan malam ini,” katanya. – BERNAMA


Skandal MAINS: Tak mahu ke neraka kerana RM300,000 duit zakat

BANGI: Tidak mahu diheret ke neraka hanya kerana menerima pampasan RM300,000 bersumberkan kutipan zakat, seorang lelaki telah tampil membuat laporan polis.

Pengadu berkenaan yang berkhidmat di Pusat Zakat Negeri Sembilan dipercayai menerima pampasan berkenaan pada hujung tahun 2019.

Pengadu pada awalnya menyangka pampasan itu adalah daripada dana persaraan namun kebimbangan timbul apabila ia dikatakan adalah upah amil iaitu satu perlapan daripada kutipan zakat RM140 juta setahun.

Atas kesedaran mahu mencari rezeki yang halal dan Toyyiba beliau telah membuat laporan polis pada November 2022.

Pada 2020, Suruhanjaya Pencegahan Rasuah Malaysia (SPRM) telah mengklasifikasi skandal zakat Majlis Agama Islam Negeri Sembilan (MAINS) sebagai No Further Action.

Ini menimbulkan persoalan kenapa begitu mudah SPRM bertindak sedemikian?

Adakah faktor teknikal iaitu pengurus tabung tidak melaporkan kehilangan duit, jadi apabila tiada yang mengadu hilang duit sudah tentu tidak menepati kriteria mendatangkan kerugian bagi meneruskan siasatan.

Dalam pada itu, sumber MEDIA VARIASI turut mengetengahkan pelbagai persoalan yang harusnya dijawab oleh MAINS.

“Adakah kakitangan pejabat zakat dari CEO hingga kerani telah difatwakan sebagai amil? Iaitu golongan yang layak terima zakat bagi tujuan urus tadbir?

“Sehingga kini, wang diagihkan kepada 54 kakitangan atas nama pampasan tetapi tiada seorang hilang kerja, mereka cuma digabungkan di bawah Perbadanan Baitulmal Negeri Sembilan dan masih menerima gaji dalam proses gabungan itu.

“Kecelaruan apakah ini? Adakah babak dalam Ali Baba dan 40 Penyamun dan juga Nujum Pak Belalang benar-benar wujud seperti skrip P Ramlee, satu untuk kau, satu untuk aku, dua untuk kau, dua untuk aku.

“Adakah wang potongan gaji pencarum-pencarum zakat turut menyumbang kepada pampasan ini?

“Amat malang kerana agensi agama yang sepatutnya mengetahui halal haram, tidak perlu membeli nombor ekor untuk dapat ratusan ribu seorang apabila RM7.2 juta itu diakikahkan beramai-ramai.

“Kenapa dalam ramai-ramai itu hanya seorang yang tampil membuat laporan dan tidak rela pampasan RM300,000 menjadi wang deposit ke neraka An Nar.

“Sekarang kita perhalusi seandainya jumlah itu dilaburkan dalam institusi perbankan Islam?

“Berapa ramaikah keluarga miskin yang sepatutnya menerima manfaat daripada wang RM7.2 juta yang diakikahkan itu?

“Adakah pengurusan zakat mahu mencipta rekod sebagai kakitangan T20 dalam hal ehwal pengurusan zakat,” katanya.

Polis pada 9 Februari lalu, mengesahkan telah membuka kertas siasatan berhubung dakwaan penyelewengan wang zakat melibatkan Majlis Agama Islam Negeri Sembilan (MAINS) Zakat Sdn Bhd.

Ketua Polis Negeri Sembilan, Datuk Ahmad Dzaffir Mohd Yussof berkata, kes tersebut masih dalam siasatan mengikut Seksyen 409 Kanun Keseksaan iaitu pecah amanah.

SPRM Negeri Sembilan pula mengesahkan telah membuka satu kertas siasatan pada 2019, namun hasil siasatan mendapati tiada sebarang unsur kesalahan jenayah rasuah mengikut Akta SPRM 2009.

Ia malah pernah diklasifikasikan No Further Action (NFA) pada tahun 2020 oleh SPRM.

Bagaimanapun, siasatan dijalankan semula oleh SPRM susulan baru-baru ini, tular semula dokumen yang mempamerkan wujudnya salah laku pembayaran pampasan ‘luar biasa’ sebanyak RM7.2 juta kepada 54 kakitangan Pusat Zakat Negeri Sembilan.

MAINS juga dilaporkan turut mengeluarkan kenyataan menafikan tohmahan dan fitnah yang disebarkan melalui media sosial, berkenaan salah guna wang zakat di Negeri Sembilan.

Turut tular di aplikasi Telegram mengenai laporan pecah amanah wang kutipan zakat melibatkan pegawai jabatan tersebut.

Menurut sumber, pengurus besar pusat zakat bergaji RM20,000 sebulan manakala pegawai-pegawai lain mendapat pendapatan hampir belasan ribu sebulan.

Seramai 54 kakitangan menerima pampasan antara RM40,000 hingga RM680,000 pada tahun 2019.

Dan pengurus besar berkenaan menerima RM680,000, itu antara punca siasatan dibuka semula.

Author

Tun Puteh Wanti

View all posts

View all posts


Memang ada gerakan jatuhkan Kerajaan Negeri Perak – Saarani

IPOH: Menteri Besar Perak, Datuk Seri Saarani Mohamad mengakui terdapat gerakan daripada pihak tertentu untuk menjatuhkan Kerajaan Negeri Perak.

Menurutnya, berdasarkan maklumat yang diperoleh itu, gerakan tersebut sedang berusaha untuk memujuk sekurang-kurangnya empat Ahli Dewan Undangan Negeri (ADUN) kerajaan menyokong pembangkang iaitu Perikatan Nasional (PN) bagi memperoleh majoriti mudah.

“Dalam pengetahuan kita, memang ada gerakan itu dan bukan setakat mereka mengeluarkan kenyataan akhbar tapi memang ada gerakan itu. Nampaknya mereka tak berpuas hati dengan keputusan PRN (Pilihan Raya Negeri) sebab mereka mengharapkan jika PN dapat merampas enam negeri bermakna dia nak gambarkan satu gelombang baharu penolakan rakyat terhadap Kerajaan Perpaduan tetapi ia tak berlaku.

“Sebab itu kita berjumpa beramai-ramai sebab kita tak mahu ada dalam kalangan 33 ADUN (Ahli Dewan Undangan Negeri) ini saling syak wasangka di antara satu sama lain sebab mereka (ADUN kerajaan) setia dengan Kerajaan Perpaduan,” katanya kepada pemberita selepas mengadakan perjumpaan dengan ADUN-ADUN Kerajaan Perpaduan Negeri Perak di sebuah hotel pada Khamis.

Sementara itu, Saarani berkata, kesemua ADUN kerajaan sebulat suara menyatakan komitmen untuk terus berdiri teguh mempertahankan kestabilan dalam kerajaan.

Menurutnya, tindakan berterusan memainkan sentimen dan polemik politik tidak akan mendatangkan apa-apa manfaat kepada rakyat serta negeri, malah boleh menggugat kepercayaan para pelabur sekali gus mengundang risiko kepada perjalanan pembangunan negeri yang sedang pesat berkembang.

“Jika semua pihak termasuk pembangkang ikhlas untuk melihat kestabilan terus wujud bagi menjamin keyakinan pelabur dan kelangsungan pembangunan negeri, maka ia perlu diterjemahkan atas keinginan untuk memastikan segala perancangan baik yang sedang dilaksanakan dapat sama-sama dijayakan demi manfaat rakyat.

“Dalam konteks ini, perlu juga ditegaskan, tindakan menimbulkan persepsi jahat termasuk memomokkan fitnah kononnya Islam dan orang Melayu di negeri ini sedang di ambang kemusnahan sewajarnya dihentikan kerana realitinya, kepimpinan kerajaan secara kolektif komited mempertahankan keluhuran Perlembagaan dan Undang-Undang Tubuh Negeri Perak Darul Ridzuan,” katanya.

Pada pertemuan tersebut seramai empat ADUN kerajaan tidak hadir atas urusan kerja iaitu ADUN Kepayang, Nga Kor Ming; ADUN Sungai Rapat, Datuk Seri Mohammad Nizar Jamaluddin; ADUN Jalong, Loh Sze Yee dan ADUN Hulu Kinta, Muhamad Arafat Varisai Mahamad.

Turut hadir pada perjumpaan itu, Speaker Dewan Undangan Negeri Perak, Datuk Mohammad Zahir Abdul Khalid. – Sinar Harian

Author

Media Variasi

View all posts

View all posts


UMNO JB harap tiada pihak kaitkannya dengan kes ugut, bakar pejabat

JOHOR BAHRU: Cara menyelesaikan sesuatu isu berkaitan politik melalui ugutan adalah di luar budaya dan bukan amalan ahli UMNO, kata Ketua Penerangan UMNO bahagian Johor Bahru, Saipuddin Yusoff.

Beliau yang merujuk kepada satu kes ugutan bunuh terhadap seorang Ahli Parlimen serta kebakaran pejabat sebuah parti politik semalam berkata, UMNO dan warga Johor menterjemahkan ketidakpuasan hati hanya melalui peti undi sepertimana yang berlaku pada Pilihan Raya Negeri (PRN) Johor, Mac lepas.

“Diharap jangan sesekali ada mana-mana pihak mencari publisiti murahan dengan mengaitkan insiden itu dengan menuding jari kepada ahli UMNO Johor Bahru, sebelum lengkapnya siasatan pihak polis.

“Budaya samseng jalanan, peras ugut, reformasi dan merosakkan harta benda awam bukanlah budaya yang lahir dari DNA (asid deoksiribonukleik) UMNO sama sekali,” katanya dalam kenyataan hari ini.

Semalam media melaporkan Ahli Parlimen Johor Bahru Akmal Nasrullah Mohd Nasir mendakwa dirinya menerima ugutan bunuh daripada seorang pemilik akaun Facebook pada hari Khamis dan Jumaat lepas.

Ahli Majlis Pimpinan Pusat PKR itu pada masa sama dilaporkan berkata Pejabat Cabang PKR Johor Bahru di Larkin yang juga merupakan Pusat Khidmat Rakyat Parlimen Johor Bahru disyaki dibakar kira-kira 6 pagi, semalam. – BERNAMA


TPM seru semua gembleng tenaga bantu mangsa banjir

KUALA LUMPUR: Timbalan Perdana Menteri, Datuk Dr Ahmad Zahid Hamidi memberi mesej hentikan perbezaan dan cari titik persamaan dalam membantu mangsa banjir di seluruh negara yang terjejas ketika ini.

Beliau mengajak semua parti politik dan pertubuhan bukan kerajaan (NGO) menggembleng tenaga bersamanya membantu mangsa bencana yang berlaku di seluruh negara ketika ini.

Menerusi akaun Twitternya hari ini, beliau memohon semua pihak bekerjasama membantu mangsa banjir di seluruh negara dengan tanda pagar banjir 2022 dan pray4pantaitimur.

Ahmad Zahid yang juga Menteri Kemajuan Desa dan Wilayah dalam hantaran sama, turut memuat naik video berdurasi 51 saat supaya mengenepikan sentimen ideologi politik masing-masing, sebaliknya membantunya menyelesaikan isu mangsa banjir.

“Saya minta parti politik, badan-badan NGO, tampil ke hadapan bersama saya untuk membantu rakyat yang terlibat (bencana).

“Kita cuba menghentikan perbedaan warna politik di kalangan kita, marilah kita sama-sama menyelesaikan masalah rakyat, mangsa-mangsa banjir di daerah ini di Perak, dan juga seluruh negara.

“Bantu saya, adalah membantu mangsa-mangsa yang terlibat banjir termenung yang disebabkan oleh hujan lebat, dan lain-lain faktor yang menyebabkan banjir seluruh negara,” katanya menerusi video itu.

Author

Tun Puteh Wanti

View all posts

View all posts


Najib Assadok jawab buat bisnes air liur

Oleh: FATTAH RAZZAQ

KUALA LUMPUR: Pakar motivasi bisnes, Najib Asaddok enggan mengambil pusing kritikan segelintir netizen yang menggelar dirinya menjalankan ‘Bisnes Air Liur’.

Beliau yang juga pengasas syarikat Momentum Internet Sdn Bhd sejak 2014 lalu bagaimanapun berkata, sebagai manusia biasa, dia juga mempunyai emosi dan perasaan apabila diprovokasi ketika sesi secara langsung di media sosial.

Namun Najib atau nama sebenarnya Mohd Najib Asaddok bersyukur ramai yang memberikan komen positif dan sokongan yang mana mereka berkongsi kisah kejayaan dalam perniagaan selepas mengikuti kelas selama ini.

“Ketika buat sesi siaran langsung itu, saya sedang membincangkan topik agak serius berkaitan isu peniaga yang mengalami kejatuhan dalam jualan. Tapi, apabila terdapat komen dan soalan sama berulang kali, ia lebih kepada provokasi dan berniat nak menjatuhkan kredibiliti. Saya juga orang biasa yang mempunyai emosi dan perasaan.

“Dalam masa sama, ramai lagi memberikan komen positif dan sokongan yang mana mereka berkongsi kisah kejayaan dalam perniagaan selepas mengikuti kelas saya. Bagi saya, ini lebih menggembirakan serta memberi semangat pada saya,” katanya dalam satu kenyataan di sini hari ini.

Najib sebelum ini berjaya membina empayar perniagaan dengan memberi perkhidmatan latihan secara dalam talian kepada golongan peniaga untuk kembali bangkiut dan menjadi usahawan berjaya,

Tetapi baru-baru ini tular apabila Najib, 39, yang sedang membuat sesi siaran langsung dihujani dengan pertanyaan seorang pengguna laman sosial yang bertanyakan soalan berunsur provokasi mempersoalkan apa perniagaannya yang sudah berjaya sehingga layak mengajar orang lain mengenai ilmu pemasaran.

Seterusnya sesi itu mendapat komen beberapa pengguna laman sosial mempertikaikan kejayaan diraih hanya dengan ‘menjual air liur’.

Najib memberitahu di sebalik kejayaan yang dicapai hari ini, dia sudah mula berjinak-jinak dalam bidang perniagaan sejak di bangku sekolah semata-mata ingin mengubah nasib diri dan kehidupan keluarganya.

“Pada usia 11 tahun ayah saya meninggal dunia. Ketika itu emak hanya pekerja kilang dengan pendapatan RM300 hingga RM500 sebulan. Malah, sejak kecil lagi saya bersama lima beradik lain tinggal dengan datuk. Dengan bantuan datuk juga, kami adik beradik cukup makan, pakai dan sekolah.

“Dari sekolah lagi saya sudah berniaga dengan terbabit sebagai ketua koperasi di sekolah menengah dan menjadi Ketua Kelab Usahawan Maktab Rendah Sains MARA (MRSM) Muar. Pada 2004 saya sudah mula membuat perniagaan jualan langsung yang mana ketika itu masih menuntut di Universiti Teknologi Malaysia (UTM), Skudai, Johor.

“Kemudian, pada 2006 hingga 2008 saya terbabit dengan perniagaan menjual produk kesihatan. Saya buat jualan di sekolah, buka ‘booth’, masuk ekspo dan beberapa pejabat kerajaan. Dalam masa sama, sepanjang tempoh itu juga saya mula menjadi pelatih dengan memberi latihan kepada orang yang mahu mula berniaga. Semua yang saya buat ini bukan semata mata minat, tapi terpaksa sebab saya berasal daripada keluarga susah,” katanya yang berasal dari Benut, Pontian, Johor.

Kesusahan dan keperitan dilalui Najib tidak menghalang dirinya melanjutkan pengajian ke peringkat tertinggi termasuk menamatkan pengajian di peringkat Ijazah Sarjana Perniagaan dan Pengurusan (MBA) di Anglia Ruskin University kampus Kolej FTMS Cyberjaya pada 2018 dan kini sedang menuntut di peringkat Kedoktoran dalam bidang Pentadbiran Perniagaan (DBA) di Open University Malaysia (OUM).

Daripada seorang jurujual, Najib membuat anjakan dalam kerjayanya apabila menukar strategi dengan terbabit dalam perniagaan secara dalam talian pada 2009. Berbekalkan pendapatan mencecah RM30,000 hingga RM50,000 sebulan, Najib mula dihimpit rakan dan orang sekeliling bagi mendapatkan rahsia kejayaan itu.

“Semua kawan bertanya macam mana saya boleh jualan hingga mencecah angka itu. Dari situ saya buat bisnes ‘coaching’ atau latihan hingga sekarang. Kebanyakan orang faham apabila berniaga hanya secara ‘offline’. Apabila mereka mula menyedari perniagaan dalam talian, saya ajar mereka cara nak bermula termasuk penggunaan ayat yang sesuai untuk tarik minat pelanggan.

“Alhamdulillah, pada 2020 saya membuat satu kelas berskala besar yang dihadiri 5,500 individu yang terdiri daripada usahawan pelbagai industri dan latar belakang. Pengalaman yang ada sepanjang terbabit dalam perniagaan dalam talian saya kongsikan kepada mereka. Ini juga berkat hasil saya berguru dengan Datuk Wira Dr Azizan Osman,” katanya.

Sesuatu yang membanggakan buat Najib juga apabila menerusi syarikatnya dia sudah berjaya membantu lebih 400,000 usahawan menerusi e-book, video, buku, kelas dalam talian dan ‘offline’ yang dibuat secara percuma.

“Perjalanan untuk berjaya ini bagi saya kejayaan milik semua orang. Sesiapa saja berhak untuk berjaya. Bila ada niat kuat nak bantu orang sekeliling, Insya-Allah dipermudahkan.

“Dari buku, e-book, video semua saya berikan percuma. Sebab saya tahu ramai nak mulakan bisnes tapi tidak ada duit macam mana saya dulu. Jadi, saya mahu mudahkan mereka. Dari situ juga, skala makin besar sampai sekarang. Daripada bises ‘air liur’ ini juga banyak jenama dan perniagaan yang kita bantu hingga berjaya. Itu juga dengan izin Allah,” katanya.

Berkat kesabaran, usaha dan pertolongan, ternyata itu semua memberikan sinar dalam kehidupannya termasuklah baru-baru ini syarikatnya memperoleh sijil Sirim ISO 9001:2015 yang membuktikan hasil kerja keras kakitangan Momentum yang mengikut segala prosedur.

Najib juga dinobatkan Anugerah Orang Muda Johor oleh Tunku Mahkota Johor selain menerima Anugerah Kepimpinan dalam Pemasaran peringkat Antarabangsa di Dubai tahun ini.

“Alhamdulillah, saya sudah berjaya membelikan sebuah rumah buat mak dan ibu bapa mertua. Pada 2019, saya hantar mak menunaikan haji. Baru-baru ini pula, saya membawa membawa isteri dan kedua mentua menunaikan haji. Rezeki nak tolong keluarga, Allah permudahkan semuanya,” katanya.

Author

Media Variasi

View all posts

View all posts


Chaah tiada bekalan air bersih susulan paip pecah dibawa arus

JOHOR BAHRU: Selain banjir Chaah di Segamat, juga mengalami isu tiada bekalan air bersih susulan paip utama yang hanyut dan pecah akibat arus deras.

Menteri Besar Johor, Datuk Onn Hafiz Ghazi berkata, punca ketiadaan air, disebabkan paip utama di Jambatan Sungai Chaah yang hanyut dan pecah akibat arus deras.

“Ia sekali gus mengakibatkan gangguan kepada 3,962 akaun dari Chaah hingga ke Kampung Sungai Haji Kamisan,” kata beliau dalam satu hantaran di Facebook, hari ini.

Beliau turun sendiri ke lokasi bersama Ahli Dewan Undangan Negeri Bekok Tan Chong dan Pegawai Daerah Segamat Masni Wakiman, untuk mendengar taklimat daripada Ranhill SAJ semalam mengenai isu tersebut

“Ranhill SAJ memaklumkan kerja-kerja pembaikan di tahap 40 peratus dan dijangka siap pagi ini.

“Sementara itu, lori-lori tangki air Ranhill SAJ akan menyalurkan bekalan air ke kawasan yang terjejas,” kata Onn Hafiz, yang turut menzahirkan terima kasih kepada Ranhill SAJ dan semua pihak yang komited bagi memastikan bekalan air bersih akan kembali disalurkan,” kata beliau.

Pada hantaran Facebook berasingan pula, Onn Hafiz menzahirkan penghargaan dan terima kasih atas khabar gembira daripada Perdana Menteri Datuk Seri Anwar Ibrahim semalam, yang telah meluluskan peruntukan segera RM50 juta bagi membantu mangsa-mangsa banjir serta keperluan lain yang mendesak.

Beliau turut menzahirkan penghargaan kepada Menteri Besar Terengganu, Datuk Seri Dr Ahmad Samsuri Mokhtar, Menteri Besar Pahang, Datuk Seri Wan Rosdy Wan Ismail dan Menteri Besar Selangor, Datuk Seri Amirudin Shari, kerana menggerakkan bantuan segera kepada Johor.

“Semoga usaha yang diambil kerajaan negeri dan persekutuan, dibantu agensi-agensi, syarikat-syarikat korporat dan badan-badan bukan kerajaan (NGO) bagi memastikan kesejahteraan Bangsa Johor, akan diberkati Allah SWT.

“Saya mendoakan agar kita semua cekal dalam menghadapi ujian ini. Insya-Allah kita akan dapat melalui tempoh yang serba mencabar ini,” kata beliau.

Johor kini mencatatkan jumlah mangsa seramai 37,322 orang setakat 8 pagi ini melibatkan sembilan daerah dengan pembukaan 238 pusat pemindahan sementara (PPS). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Emilia Hanafi menangis ketakutan, lebam dipukul suami – Polis

KUALA LUMPUR: Seorang polis memberitahu Mahkamah Majistret di sini hari ini bahawa beliau melihat Emilia Hanafi menangis ketakutan, menunjukkan kesan lebam di tangan didakwanya dipukul suami.

Pemandu kereta peronda dari Ibu Pejabat Polis Daerah Brickfields, Sarjan Saleh Omar Osman itu berkata, selepas laporan diterima dia dan seorang lagi rakan setugas telah pergi ke kediaman no. 2 Serene Kiara, Sri Hartamas pada 22 November 2015 jam 4.40 petang.

“Saya nampak tangan dan muka mangsa (Emilia) lebam-lebam kerana dipukul.

“Mangsa kelihatan ketakutan, menangis dan mengadu bahawa suaminya (sambil menunjukkan kepada lelaki tersebut) telah memukulnya. Lelaki itu hanya berdiam diri.

“Kemudian saya terus meminta mangsa pergi ke Balai Polis Sri Hartamas untuk membuat laporan polis tetapi mangsa mengatakan bahawa dia takut.

“Kami terus mengiringi mangsa yang masuk ke dalam kereta perempuan awal tadi ke Balai Polis Sri Hartamas. Semasa di pejabat pertanyaan (enkuiri), saya telah dimaklumkan mangsa bahawa suaminya adalah SM Faisal,” katanya ketika membaca penyataan bertulis di hadapan Majistret Nadia Othman, hari ini.

SM Faisal selaku orang kena tuduh (OKT) diwakili peguam Datuk Akberdin Abdul Kader, manakala dua peguam pemerhati iaitu Nazri Yahya dan Amer Ashrhaf hadir bagi pihak Emilia.

Mengikut pertuduhan, SM Faisal didakwa dengan sengaja menyebabkan kecederaan ke atas Emilia yang juga isterinya ketika itu, di sebuah rumah di Desa Sri Hartamas, Brickfields, di sini antara jam 12.30 tengah hari dan jam 4.30 petang, pada 22 November 2015.

Pertuduhan mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.

Pada 27 Jun lalu, Emilia dihantar ke Penjara Kajang untuk menjalani hukuman penjara tujuh hari kerana gagal mematuhi perintah Mahkamah Tinggi Syariah di sini, mengenai tarikh lawatan tiga anaknya dan wanita itu dibebaskan dari penjara pada 1 Julai lalu.

Ketika pemeriksaan utama oleh Timbalan Pendakwa Raya, Nur Aishah Ahmad Zakiuddin meminta Saleh membuat pengecaman wajah Emilia Hanafi sebagai mangsa dan SM Faisal SM Nasimuddin sebagai suspek.

Tambah keterangan Saleh, tiba di kawasan sekuriti berpagar di perumahan Serene Kiara, dia tidak dibenarkan oleh pengawal keselamatan di situ.

“Saya memandu dan berada di belakang kereta tersebut. Kereta tersebut telah membunyikan hon supaya pengawal keselamatan di situ membuka palang besi tersebut tetapi tidak diendahkan sehingga rakan setugas membunyikan siren dan menggunakan alat pembesar suara di dalam kereta dan meminta untuk membenarkan kami masuk kerana terdapat kecemasan.

“Namun begitu, pengawal keselamatan masih tidak membuka palang besi tersebut dan kereta yang berada di hadapan saya, melanggar palang besi tersebut dan saya telah memandu mengikut kereta tersebut.

“Kereta itu telah berhenti di hadapan rumah no.2 itu. Saya telah memberhentikan kereta peronda di hadapan kereta tersebut.

“Saya dan rakan setugas telah turun dari kereta peronda dan berdiri di tepi pagar rumah tersebut. Saya nampak seorang perempuan keluar dari kereta tersebut dan menyatakan kakaknya (Emilia) di dalam rumah tersebut.

“Kemudian pintu pagar rumah tersebut terbuka dan saya nampak seorang lelaki (SM Faisal) yang berdiri di kawasan parkir kereta dalam rumah tersebut. Lelaki tersebut telah membenarkan kami masuk.

“Rakan setugas saya telah bertanya kepada lelaki tersebut “ada apa-apa masalah ke cik?” dan lelaki tersebut menjawab “tiada apa-apa”,” katanya.

Perbicaraan ditangguh ke hari esok.

Author

Tun Puteh Wanti

View all posts

View all posts


Kami ‘masih berjuang’ – Anak perempuan Pele

SAO PAULO: Anak perempuan kepada legenda bola sepak Brazil, Pele berkata, bapanya “masih berjuang” melawan kanser di hospital Sao Paulo, lapor Xinhua.

Kely Cristina Nascimento menyiarkan foto dia memeluk ayahnya di Instagram dan hanya memaparkan sebahagian wajahnya.

“Kami masih di sini, berjuang dan percaya. Satu malam lagi bersama,” kata Nascimento menerusi mesej yang mengiringi foto itu.

Pele dimasukkan ke hospital Albert Einstein akhir bulan lalu bagi merawat jangkitan pernafasan dan melakukan penilaian semula kemoterapi.

Pada Rabu, Nascimento mengumumkan bapanya akan menghabiskan Hari Natal di hospital selepas doktor memaklumkan bahawa Pele memerlukan “penjagaan yang lebih teliti”.

Antara mereka yang menghantar mesej sokongan kepada Pele sejak beberapa minggu kebelakangan ini ialah penyerang Perancis Kylian Mbappe, yang menggesa pengikutnya untuk “berdoa untuk Pele”.

Catatan terbaharu Pele di Instagram adalah selepas kemenangan Argentina menentang Perancis dalam perlawanan akhir Piala Dunia Ahad lalu, di mana beliau mengucapkan tahniah kepada pasukan Amerika Selatan itu dan Lionel Messi untuk kemenangan mereka.

Dianggap sebagai pemain bola sepak terhebat, Pele merupakan satu-satunya pemain yang memenangi Piala Dunia sebanyak tiga kali dan menjulang trofi itu pada 1958, 1962 dan 1970.

Sejak beberapa tahun kebelakangan ini, beliau mengalami beberapa masalah kesihatan, termasuk berkaitan tulang belakang, pinggul, lutut dan buah pinggang. – BERNAMA


Guru besar beri alasan sudah biasa keluarkan wang tanpa polis pengiring

KAJANG: Seorang guru besar sebuah sekolah rendah di Beranang dekat sini, yang kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya, memberi alasan sudah biasa mengambil wang bantuan itu tanpa polis pengiring.

Ketua Polis Daerah Kajang, ACP Mohd Zaid Hassan berkata, pihaknya tidak pernah menerima permohonan polis pengiring daripada guru besar berusia 50 tahun itu untuk tujuan transaksi berkenaan.

“Berdasarkan keterangan guru besar itu, mangsa yang berpengalaman 10 tahun mengendalikan transaksi pengeluaran wang tidak buat sebarang permohonan polis pengiring.

“Sepanjang tempoh 10 tahun itu, mangsa tidak pernah mengalami situasi sedemikian dan bagi saya amat ralat kerana pihak sekolah boleh meminta bantuan polis untuk mengiringi mereka selepas membuat transaksi pengeluaran wang di bank,” katanya.

Beliau berkata demikian pada sidang media selepas melancarkan Op Selamat 19/13 sempena Tahun Baharu Cina 2023 peringkat Ibu Pejabat Polis Daerah Kajang di Plaza Tol Kajang Selatan, Lebuhraya Kajang-Seremban (LEKAS), di sini, hari ini.

Mohd Zaid berkata, polis sudah selesai merakam keterangan beberapa individu termasuk guru besar terbabit bagi membantu siasatan.

“Kami akan melakukan siasatan secara menyeluruh daripada pelbagai sudut termasuk bagi mengenal pasti jika ada unsur-unsur kecuaian atau penglibatan ‘orang dalam’,” katanya.

Selain itu, beliau berkata, polis juga akan meneliti rakaman kamera litar tertutup di lokasi kejadian bagi mengenal pasti individu yang keluar dan masuk dari bank berkenaan.

Semalam, seorang guru besar kehilangan wang bantuan awal persekolahan berjumlah RM109,000 selepas dilarikan individu yang memecah tingkap kenderaannya di Semenyih dekat sini. – BERNAMA


KBS – Jawatankuasa RTG bincang Isnin ini – Hannah

Menteri Belia dan Sukan, Hannah Yeoh, berkata, perkara ini perlu diteliti sebaik mungkin untuk memastikan atlet yang terlibat dengan program RTG dapat memburu emas pertama negara di Sukan Olimpik.

“Semua permintaan telah dikumpulkan bersama atlet-atlet yang lain termasuk jaguh berbasikal trek negara, Datuk Mohd Azizulhasni Awang dan mesyuarat nanti akan mempertimbangkannya,” katanya.

Beliau berkata demikian kepada pemberita selepas merasmikan Majlis Sambutan Hari Belia Negara peringkat Negeri Kelantan bagi tahun 2023 di Stadium Sultan Muhammad IV, di sini hari ini.

Hadir sama, Pengerusi Jawatankuasa Belia, Sukan dan NGO negeri, Wan Roslan Wan Hamat.

Sebelum ini, Ketua Kontinjen (CDM) Malaysia ke Sukan Olimpik Paris 2024, Datuk Hamidin Mohd Amin memberi jaminan segala keperluan atlet program RTG yang telah disampaikan kepadanya akan segera dibawa untuk pertimbangan Menteri Belia dan Sukan.

Katanya, perkara itu akan terus dibawa untuk perhatian Hannah yang juga merupakan pengerusi bersama Jawatankuasa RTG meskipun ia masih belum sempat dibincangkan dalam mesyuarat jawatankuasa program berkenaan.

Dalam perkembangan lain, Hannah, berkata program Rakan Muda akan dilancarkan pada 24 Jun ini oleh Perdana Menteri, Datuk Seri Anwar Ibrahim, di Universiti Kebangsaan Malaysia (UKM) Bangi, Selangor.

“Program rakan muda adalah satu program yang akan dilakukan secara sistematik dan kita akan umumkan ganjaran untuk ditawarkan kepada orang muda yang mengikuti program rakan muda ini.

“Selain itu, kita juga memperuntukkan sebanyak RM500,000 dana khas kepada negeri Kelantan untuk menganjurkan sebarang aktiviti berkaitan dengan sukan komuniti bagi memastikan anak muda di negeri itu kekal aktif dan sihat,” katanya. – BERNAMA


Agong zahir rasa dukacita insiden bekas PM Jepun Shinzo Abe ditembak

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dengan perkhabaran mengejut berhubung insiden tembakan melibatkan bekas Perdana Menteri Jepun Shinzo Abe hari ini.

Menerusi catatan di laman Facebook Istana Negara hari ini, Seri Paduka turut menzahirkan rasa simpati kepada seluruh keluarga Abe dan rakyat Jepun serta berharap agar keluarga beliau sabar dan tabah menghadapi dugaan yang menimpa.

“Seri Paduka Baginda turut mendoakan semoga Shinzo Abe berada dalam keadaan baik dan pulih seperti sedia kala,” menurut catatan itu.

Terdahulu, Agensi Anadolu melaporkan Abe, 67, “ditembak dari belakang” ketika sedang berucap dalam satu kempen politik di bandar raya Nara, dengan penyerang sudah ditahan.

Abe kini dilaporkan “dalam keadaan kritikal”, memetik sidang akhbar Perdana Menteri Fumio Kishida.

Mengimbas kembali pertemuan dengan Abe, Seri Paduka berkenan menerima menghadap beliau, yang juga Utusan Khas Perdana Menteri Jepun Fumio Kishida di Istana Negara pada 11 Mac lepas.

Abe pada ketika itu dalam rangka lawatan tiga hari ke Malaysia sempena Ulang Tahun ke-40 Dasar Pandang ke Timur dan 65 tahun penubuhan hubungan diplomatik Malaysia dan Jepun.

Pada pertemuan tersebut, Seri Paduka turut berkenan menganugerahkan ljazah Kehormat Doktor Falsafah Dalam Politik Ekonomi kepada Abe sempena Majlis Konvokesyen ke-36 Universiti Islam Antarabangsa Malaysia.

Sesi menghadap tersebut merupakan pertemuan kedua Al-Sultan Abdullah dengan beliau, selepas yang pertama ketika Seri Paduka menghadiri Istiadat Pertabalan Maharaja Jepun ke-126 Maharaja Naruhito di Istana Imperial, Tokyo, Jepun pada 23 Okt 2019. – BERNAMA

Author

Laini MN

View all posts

View all posts


Parlimen: Blok pembangkang kosong, tidak sertai sesi perbahasan laporan audit

KUALA LUMPUR: Persidangan Dewan Rakyat pada sesi petang hari ini lengang apabila kesemua Ahli Parlimen pembangkang mengambil keputusan untuk tidak menyertai sesi perbahasan usul Laporan Ketua Audit Negara (LKAN) Tahun 2021 Siri 2.

Meskipun Yang Dipertua Dewan Rakyat, Tan Sri Johari Abdul telah memutuskan agar usul itu dibentang dan dibahaskan selepas persidangan disambung 2.30 petang tadi, namun sehingga perbahasan dimulakan pada 2.45 petang, tempat duduk blok pembangkang masih kosong,

Berdasarkan senarai 13 Ahli Parlimen yang menyertai perbahasan usul itu, kesemuanya adalah daripada blok kerajaan.

Rata-rata Ahli Parlimen kerajaan ketika berbahas menzahirkan rasa kecewa selain menyifatkan tindakan pembangkang yang tidak mahu menyertai sesi itu sebagai tidak bertanggungjawab dan amat memalukan.

Syed Saddiq Syed Abdul Rahman (MUDA-Muar) berkata, pembangkang sepatutnya menjalankan peranan tugas semak dan imbang laporan itu agar kelemahan yang ditegur Ketua Audit Negara boleh diperbaiki dan tidak diulangi oleh kerajaan sekarang.

Sementara itu Young Syefura Othman (PH-Bentong) berasa kesal dengan tindakan pembangkang yang tidak menyertai sesi itu, bahkan tempat duduk blok pembangkang juga kosong sejak sesi perbahasan bermula.

“Agak menyedihkan, sudah pukul 3.45 petang, hampir lebih sejam sesi perbahasan bermula, masih tiada lagi pembangkang di dalam dewan ini,” katanya.

RSN Rayer (PH-Jelutong) yang bangun mencelah ketika perbahasan itu pula mencadangkan supaya elaun kehadiran Ahli Parlimen pembangkang digantung berikutan tindakan mereka.

Antara Ahli Parlimen lain yang turut mengecam tindakan pembangkang termasuk Khoo Poay Tiong (PH-Kota Melaka),  Cha Kee Chin (PH-Rasah) dan Datuk Seri Panglima Wilfred Madius Tangau (PH-Tuaran).

Sementara itu, Syahredzan Johan (PH-Bangi) pada sidang media berkata, walaupun LKAN tidak pernah dibahaskan dalam persidangan Dewan Rakyat, ia tidak menjadi kesalahan berdasarkan Perlembagaan Persekutuan seperti yang didakwa pembangkang.

Terdahulu pada sidang Dewan Rakyat di sebelah pagi, Johari memutuskan usul berkenaan dibentang dan dibahaskan seperti yang tertera dalam Aturan Urusan Mesyuarat, berikutan permintaan rakyat dan pegawai agar laporan berkenaan dibincangkan secara terbuka, khususnya yang melibatkan kewangan negara.

Persidangan Dewan Rakyat turut tergendala hampir 30 minit sebelum persidangan berhenti rehat apabila Ahli Parlimen pembangkang dan kerajaan bertikam lidah mengenai keperluan usul itu dibahaskan.

Ketua Whip Perikatan Nasional (PN), Datuk Seri Takiyuddin Hassan (PN-Kota Bharu) bangkit membantah dengan menyatakan sepanjang sejarah Parlimen, LKAN tidak pernah dibahaskan dan sebaliknya menjadi tugas Jawatankuasa Kira-Kira Wang Negara (PAC) untuk membuat teguran dan dapatan. – BERNAMA


Tak faham latihan, murid Tahun Tiga cedera dipukul ibu tiri

DUNGUN: Gara-gara tidak memahami latihan yang diajar, seorang murid Tahun Tiga terpaksa menanggung kesakitan kerana cedera pada beberapa bahagian badan dipercayai dipukul ibu tirinya dalam kejadian pada Sabtu lalu.

Keadaan mangsa disedari oleh seorang guru lelaki kira-kira jam 8 pagi pada Isnin lalu selepas murid berkenaan mengadu sakit pada bahagian belakang badan ketika perhimpunan di sekolah.

Ketua Polis Daerah Dungun, Superintenden Baharudin Abdullah berkata, sebaik diperiksa oleh seorang guru wanita, mereka terkejut kerana mendapati terdapat kesan lebam teruk dan luka pada beberapa bahagian badan murid berkenaan sebelum membuat laporan polis.

“Hasil pemeriksaan fizikal mendapati terdapat 11 kesan pukulan, lebam dan luka pada badan mangsa dipercayai dipukul menggunakan objek.
“Selain itu terdapat juga kesan lebam pada bahagian lengan tangan kanan dan kiri serta kesan lebam di kedua-dua paha,” katanya ketika dihubungi pada Khamis.

Baharuddin memberitahu, siasatan awal mendapati mangsa dipukul menggunakan rotan dalam bilik solat di sebuah rumah akibat gagal memahami latihan yang diajar suspek yang juga ibu tirinya.
Katanya, mangsa juga mengakui pernah dipukul menggunakan rotan tetapi tidak seteruk pada hari kejadian.

Baharuddin berkata, mangsa merupakan anak bongsu daripada dua adik-beradik hasil perkahwinan bapa mangsa dan arwah ibunya.

“Mangsa mempunyai seorang kakak berusia 15 tahun dan merupakan orang kurang upaya (OKU) lembam.

“Kejadian berlaku terhadap mangsa telah dilihat oleh kakaknya sementara ayah mangsa keluar bekerja sebagai pembantu kedai hardware (perkakasan),” katanya.

Susulan itu, Baharuddin berkata, polis menahan suspek berusia 30 tahun yang merupakan suri rumah kira-kira jam 3.30 petang pada hari yang sama.

Beliau berkata, semakan rekod lampau mendapati suspek tiada sebarang rekod jenayah dan telah direman selama empat hari di Mahkamah Majistret Dungun bermula Selasa hingga Jumaat.
“Kita telah mengeluarkan Borang Pol 59 (polis) telah kepada mangsa untuk mendapatkan rawatan susulan di Hospital Dungun.

“Kes berkenaan disiasat di bawah Seksyen 31(1) (a) Akta Kanak-Kanak 2001,” jelasnya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


8,000 kuota rumah untuk Bumiputera pada BPEX 2022

KUALA LUMPUR: Kira-kira 8,000 unit kuota Bumiputera bernilai RM6 bilion bakal dipamerkan menerusi BPEX Pameran Satu Rumah Satu Keluarga Bumiputera Malaysia 2022 pada 1 dan 2 Oktober nanti.

Pameran itu bakal diadakan di Pusat Pameran Mid Valley dari jam 11 pagi hingga 9 malam.

Sebanyak 5,000 unit rumah dari Selangor dan 3,000 unit rumah dari Kuala Lumpur daripada projek yang sudah siap atau yang sedang dibangunkan terbabit pada pameran.

Penganjur program, Pengarah Urusan MMC, Datuk Nor’ashikin Taib berkata, anggaran harga unit yang akan dipamerkan adalah bermula dari RM250,000 hingga RM1.6 juta.

“Kami sasarkan 5,000 hingga 10,000 pengunjung dijangka hadir dengan sasaran penjualan RM50 juta mungkin dua kali ganda selepas itu.

“Timbalan Menteri Kementerian Perumahan dan Kerajaan Tempatan, Datuk Seri Dr Ismail Abd Mutalib dijangka akan merasmikan pameran dan Menteri Wilayah Persekutuan, Datuk Seri Dr Shahidan Kassim dijangka hadir untuk majlis penutup,” katanya pada sidang media.

Beliau berkata demikian pada Minum Petang BPEX Pameran Satu Rumah Satu Keluarga Bumiputera Malaysia di sini hari ini.

Tambah Nor’asyikin, menerusi pameran kali ini, skim-skim menarik seperti Skim Jaminan Kredit Perumahan (SJKP) dari Kementerian Kewangan, Skim Rumah Pertamaku (SRP) dari Cagamas, Skim PR1MA Rent-To-Own (RTO) untuk membantu golongan tidak mampu beli rumah.

“Pameran ini menyasarkan pemilikan ekuiti Bumiputera di bidang hartanah dan menggalakkan kaum Bumiputera khususnya orang Melayu, celik hartanah dan menyahut aspirasi kerajaan untuk pemilikan hartanah Bumiputera sebanyak 30 peratus.

“Pembeli Bumiputera nikmati harga promosi dan diskaun sehingga 15 peratus.

“Promosi-promosi berupa subsidi percuma perjanjian jual beli, setem duti dan pelbagai lagi kelengkapan kabinet dapur, baucar perabot dan peralatan teknikal percuma akan disediakan oleh pemaju.

“Pemaju yang terbabit adalah Platinum Victory, PKNS, SP Setia, Malton Berhad, OCR Group Berhad, MCT Berhad, IJM Corporation Berhad, UEM Sunrise, EUPE Corporation Berhad, MKH Berhad, Glomac Group dan TS Law,” katanya.

Author

Tun Puteh Wanti

View all posts

View all posts


Anggota SMART bersyukur, lega berjaya selamatkan lima mangsa gempa bumi Turkiye

GAZIANTEP: Pasukan Mencari dan Menyelamat Khas Malaysia (SMART) menzahirkan rasa bersyukur dan lega kerana berjaya menyelamatkan lima sekeluarga hari ini setelah mereka terperangkap dalam runtuhan bangunan kediaman mereka sejak enam hari lepas akibat gemba bumi dahsyat yang melanda kawasan ini.

Pegawai operasi mencari dan menyelamat (SAR) MAS-01 SMART, Insp Muhamad Zul Khairi Idris berkata, takbir Allahu Akbar dilaungkan ketika saat mangsa pertama, remaja lelaki dibawa keluar pada 1.20 tengah hari (6.20 petang waktu Malaysia) perasaan sebak dan sedih dirasai diri beliau dan anggota pasukannya.

Menahan diri daripada terbawa-bawa perasaan itu, Muhamad Zul Khairi dan anggota kumpulannya tahu mereka memikul tanggungjawab dan harapan yang besar daripada rakyat tempatan untuk menyelamatkan mereka yang terperangkap.

Satu demi satu mangsa berjaya dikeluarkan selepas itu, si kakak, si ibu, kakak sulung dan si bapa berjaya dibawa keluar dan pada pukul 2.20 petang (7.20 malam waktu Malaysia) dalam keadaan selamat sebelum diserahkan kepada pasukan perubatan tempatan.

Muhamad Zul Khairi berkata, pasukan beliau seramai 24 anggota dan seekor anjing pengesan (Frankie) bergerak ke kawasan runtuhan berkenaan yang merupakan kawasan baharu hasil maklumat daripada pasukan peninjau yang terletak 1.3 kilometer dari kem pasukan penyelamat negara di Stadium Nurdagi pada pukul 11 pagi waktu tempatan (4 petang waktu Malaysia).

“Pada pukul 1 tengah hari (6 petang waktu Malaysia) pasukan tempatan memberitahu terdapat bunyi di bawah runtuhan, kami kemudian menggunakan peralatan ‘Life Detector Six Sensor System and Victim Simulator (Delsar)’ berjaya mengesan mangsa yang terperangkap sedalam dua meter di bawah runtuhan.

Pada mula kami jangka terdapat tiga mangsa yang terperangkap, tetapi melalui komunikasi menerusi peralatan Delsar mangsa memberitahu terdapat lima mangsa terperangkap bersama-sama di dalam ruangan di bawah runtuhan,” katanya kepada Bernama dan Radio Televisyen Malaysia (RTM) di sini hari ini.

Cuaca sejuk dan berhabuk di Nurdagi yang mencecah satu darjah Celsius pada ketika itu seakan tidak terasa semasa beliau dan anggota pasukannya menggali dan mengalihkan halangan bagi membuka ruang yang selamat untuk mengeluarkan mangsa

Muhamad Zul Khairi berkata, pasukannya menggunakan alat pemotong bagi memotong besi-besi konkrit yang berselirat dan alat penampung beban sementara untuk membuka ruang seperti terowong bagi membolehkan pasukan penyelamat membawa keluar mangsa.

Lima mangsa berkenaan merupakan kumpulan mangsa yang pertama yang ditemukan selamat oleh pasukan SAR negara sejak ditempatkan di sini.

Secara keseluruhan, ketika berita ini dibuat pasukan penyelamat negara telah membawa keluar 25 mayat dan lima mangsa hidup.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut ribuan nyawa.

Kesan gegaran turut dirasai di Cyprus dan Lubnan.

Angka kematian akibat gempa bumi di selatan Turkiye meningkat kepada sekurang-kurangnya 7,108 orang manakala jumlah mangsa yang cedera ialah 40,910 setakat ini.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15 Tioman: Amanah setuju PH beri laluan kepada calon BN

ROMPIN: Amanah hari ini bersetuju calonnya yang mewakili Pakatan Harapan (PH) memberi laluan kepada calon Barisan Nasional (BN) pada Pilihan Raya Umum ke-15 (PRU15) bagi kerusi Dewan Undangan Negeri (DUN) Tioman.

Setiausaha Agung Amanah, Datuk Dr Mohd Hatta Md Ramli dalam satu kenyataan hari ini berkata, keputusan itu sebagai tanda kesepakatan serta memperkukuh kerajaan perpaduan di peringkat negeri Pahang dan nasional.

“Amanah melihat keperluan untuk mewujudkan perpaduan erat komponen kerajaan negeri dalam menentang calon Perikatan Nasional (PN). Oleh demikian, Amanah yang juga sebahagian daripada parti komponen PH mengambil keputusan untuk memberi laluan kepada calon BN,” katanya.

“Bagi memenangkan calon mewakili kerajaan perpaduan, jentera pilihan raya PH akan bergerak bersama dalam setiap kempen BN pada pilihan raya tersebut, katanya.

PRU15 DUN Tioman berlangsung pada 7 Disember selepas ditangguhkan berikutan kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.

Dalam pilihan raya itu, Mohd Fadzli Mohd Ramly (PH) sepatutnya berhadapan saingan lima penjuru melibatkan calon BN Datuk Seri Mohd Johari Hussain, Nor Idayu Hashim (PN), Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara.

Sebelum ini, Mohd Fadzli dilaporkan bersedia memberi laluan kepada calon BN jika diarahkan pucuk pimpinan parti susulan kerjasama antara BN dan PH membentuk kerajaan negeri Pahang, selepas tiada parti memperoleh majoriti mudah selepas PRU15.

Pengerusi BN Pahang, Datuk Seri Wan Rosdy Wan Ismail semalam turut menyifatkan langkah memberi laluan itu sebagai perkembangan baik, namun mengakui sehingga kini tiada perbincangan rasmi diadakan bersama PH berhubung perkara tersebut. – BERNAMA


Air makin naik, 43 penduduk di Kubang Pasu dipindah ke PPS

JITRA: Sebuah pusat pemindahan sementara (PPS) dibuka di daerah ini malam tadi berikutan banjir kilat yang melanda susulan hujan lebat semalam.

Pegawai Pertahanan Awam Daerah Kubang Pasu, Kapten (PA) Mohd Adenin Suhaimi berkata, PPS terbabit dibuka di Sekolah Kebangsaan (SK) Malau yang menempatkan seramai 43 mangsa daripada 11 keluarga.

Beliau berkata, kesemua mangsa adalah dari Kampung Paya Tok Keong, Paya Tok Teh serta Kampung Biak di Mukim Malau dan PPS terbabit dibuka jam 10.25 malam tadi.

“Hujan lebat melanda melebihi tiga jam semalam bermula jam 5 petang menyebabkan beberapa kawasan terbabit dinaiki air.

“Pihak APM Kubang Pasu menerima maklumat berkaitan banjir kilat terbabit pada jam 5.30 petang semalam dan bergegas ke lokasi untuk melakukan operasi penyelamatan.

“Selain itu, anggota kami turut menasihatkan penduduk supaya berpindah ke PPS atau kawasan selamat berikutan trend air semakin menaik,” katanya dalam satu kenyataan hari ini.

Mohd Adenin berkata, bilangan mangsa yang dipindahkan ke PPS terbabit adalah seramai lelaki dewasa (8), wanita dewasa (14), kanak-kanak (14), warga emas (5) dan orang kurang upaya (2).

Beliau berkata, status air sungai ketika ini menunjukkan paras air semakin naik dan anggotanya sedang melakukan pemantauan di kawasan terjejas dinaiki air. – Harian Metro

Author

Media Variasi

View all posts

View all posts


SNBJ venue Harimau Malaya tentang Kyrgyzstan

CYBERJAYA: Persatuan Bolasepak Malaysia (FAM) mengesahkan aksi pertama Kumpulan D kelayakan Piala Dunia 2026/Piala Asia 2027 antara Malaysia dan Kyrgyzstan, 16 November ini kekal di Stadium Nasional Bukit Jalil (SNBJ), Kuala Lumpur.

Setiausaha Agung FAM, Datuk Noor Azman Rahman berkata, ketetapan itu dibuat selepas sesi pemeriksaan dan penilaian keadaan terkini padang di stadium berkenaan pada Khamis lalu.

Beliau berkata, sesi penilaian berkenaan turut disertai oleh Presiden FAM, Datuk Hamidin Mohd Amin; Menteri Belia dan Sukan, Hannah Yeoh; Pengerusi Perbadanan Stadium Malaysia (PSM), Datuk Hans Isaac dan ketua jurulatih kebangsaan, Kim Pan Gon.

“Pihak PSM menerusi pandangan dan nasihat daripada pihak konsultan teknikal serta kontraktornya menyatakan bahawa padang berkenaan kini dalam keadaan yang lebih baik berbanding ketika Pestabola Merdeka bulan lalu dan sedia untuk digunakan pada 16 November depan.

“Selain itu, keputusan untuk kekal bermain di Stadium Nasional ini juga mengambil kira faktor sampingan lain terutama bagi memudahkan lebih ramai penyokong Harimau Malaya hadir memberikan sokongan,” katanya dalam kenyataan pada Sabtu.

Mengulas lanjut, Noor Azman berkata, Pan Gon dalam kenyataan pada Jumaat turut mahukan aksi menentang Kyrgyzstan kekal berlangsung di SNBJ.

Katanya, dengan pengesahan terbaharu itu, segala persiapan menjelang perlawanan terbabit akan terus dipergiatkan bagi memastikan kelancarannya.

Selepas aksi bertemu Kyrgyzstan itu, skuad Harimau Malaya kendalian Kim Pan Gon akan terbang ke Taipei City untuk perlawanan kedua Kumpulan D menentang Taiwan pada 21 November 2023.

Author

Fazleen Safina Abd Jamil

View all posts

View all posts


Tabung amanah dapat kurangkan birokrasi – Abang Jo

KUCHING: Cadangan penubuhan satu tabung amanah untuk mengawal selia dana bagi projek kerajaan Persekutuan yang diluluskan kepada Sarawak dilihat mampu mengurangkan birokrasi.

Premier Sarawak, Tan Sri Abang Johari Tun Openg berkata, cadangan itu adalah antara mekanisme dicadangkan beliau kepada kerajaan Persekutuan bagi melancarkan proses pembangunan negeri itu.

“Saya yakin tabung amanah ini akan mengurangkan birokrasi dan cadangan ini juga merupakan satu bentuk pemerkasaan buat Sarawak,” katanya kepada pemberita selepas menghadiri Seminar Falak Peringkat Sarawak di sini, hari ini.

Pada 4 Disember lepas, Abang Johari berkata, penubuhan tabung amanah itu telah dibincangkan bersama Perdana Menteri, Datuk Seri Anwar Ibrahim yang juga memegang portfolio Menteri Kewangan dalam satu perjumpaan baru-baru ini.

Sementara itu, ditanya mengenai pertemuannya dengan Menteri-Menteri Persekutuan dari Sarawak semalam, Abang Johari berkata pertemuan itu berjalan baik dan tertumpu kepada isu-isu berkaitan Perjanjian Malaysia 1963 (MA63).

Katanya, beliau yakin Timbalan Perdana Menteri, Datuk Seri Fadillah Yusof mampu menyelesaikan beberapa perkara dalam MA63 bagi tempoh satu bulan.

“Ada beberapa masalah yang boleh diselesaikan dalam masa satu bulan tetapi ada juga isu yang mempunyai hubung kait dengan perundangan yang tidak dapat diselesaikan dalam masa satu bulan. Fadillah juga telah ambil maklum mengenai masalah ini,” katanya.

Semalam, Menteri-Menteri Persekutuan dari Sarawak telah berjumpa dengan Abang Johari bagi mendapatkan pandangan mengenai perkara yang harus ditumpukan mereka untuk negeri itu.

Selain Fadillah, empat lagi menteri dari Sarawak ialah Datuk Seri Alexander Nanta Linggi yang dilantik Menteri Kerja Raya, Datuk Seri Tiong King Sing (Menteri Pelancongan, Seni dan Budaya), Datuk Seri Nancy Shukri (Menteri Pembangunan Wanita, Keluarga dan Masyarakat) dan Datuk Aaron Ago Dagang (Menteri Perpaduan Negara).  – BERNAMA


RM11.2 bilion wang tidak dituntut sehingga 30 April lepas

KUALA LUMPUR: Persidangan Dewan Rakyat hari ini dimaklumkan, setakat 30 April lalu, terdapat sebanyak RM11.2 bilion jumlah Wang Tidak Dituntut (WTD) yang sedang diuruskan Jabatan Akauntan Negara.

Timbalan Menteri Kewangan, Datuk Seri Ahmad Maslan berkata, kira-kira 70 peratus daripada jumlah WTD itu, adalah wang di dalam akaun bank yang tidak aktif dalam tempoh tujuh tahun atau lebih.

“Setakat semalam, kita telah mengembalikan sebanyak RM3.3 bilion kepada rakyat yang membuat tuntutan,” katanya pada sesi soal jawab.

Beliau berkata demikian sebagai menjawab pertanyaan yang dikemukakan oleh Fong Kui Lun (PH-Bukit Bintang) yang ingin tahu jumlah WTD yang tersimpan setakat 31 Mac lepas dan bentuk cadangan bagi memanfaatkan wang tersebut yang terbiar lama untuk pembangunan negara.

Menurutnya daripada jumlah WTD itu, kerajaan telah menyimpan sebanyak RM10 bilion dalam simpanan tetap dan hasilnya kerajaan telah memperoleh hasil RM250 juta setahun sejak 10 tahun lalu.

Beliau berkata, RM250 juta kemudian telah dikembalikan semula dalam wang disatukan dan digunakan untuk pembangunan dan bantuan rakyat.

Ahmad berkata, WTD juga didefinisikan sebagai wang yang tidak dibayar kepada empunya seperti gaji, bonus dan dividen dalam tempoh setahun atau lebih serta wang dalam akaun perdagangan antara pembekal dan syarikat yang mempunyai lebihan dalam tempoh dua tahun atau lebih.

Sementara itu menjawab soalan tambahan Fong supaya WTD turut digunakan sebagai biasiswa pendidikan kepada rakyat, Ahmad berkata, kerajaan bersedia untuk mempertimbangkannya, namun tumpuan ketika ini diberikan untuk mengembalikan semula wang itu kepada rakyat.

Beliau berkata, rakyat yang mahu membuat tuntutan WTD tidak perlu menggunakan ejen, malah tiada bayaran yang dikenakan dan mereka yang ingin berbuat demikian boleh merujuk portal Jabatan Akauntan Negara iaitu www.janm.gov.my atau https://egumis.anm.gov.my. – BERNAMA


Kemalangan MPV rempuh rangkaian kedai minuman popular di Ipoh

IPOH: Seorang lelaki terselamat apabila kenderaan pelbagai guna (MPV) Naza Ria dipandunya merempuh sebuah rangkaian kedai minuman popular di sebuah pasar raya di Meru Raya di sini hari ini.

Ketua Polis Perak, Datuk Mohd Yusri Hassan Basri berkata, kemalangan pada 10.35 pagi yang kemudian tular menerusi media sosial itu dipercayai berpunca apabila lelaki berusia 43 tahun berkenaan tertekan pedal minyak ketika berada di tempat letak kenderaan pasar raya itu.

“Lelaki itu yang berkhidmat sebagai pembantu koperasi sekolah gagal mengawal keretanya lalu melanggar sebuah motosikal dan merempuh premis tersebut.

“Penunggang motosikal iaitu seorang wanita berusia 31 tahun dan penyelia premis berusia 25 tahun juga tidak mengalami kecederaan,” katanya dalam kenyataan hari ini.

Mohd Yusri berkata, kejadian menyebabkan cermin premis itu pecah dan sejumlah peralatan termasuk sebuah komputer di premis itu rosak selain kedua-dua kenderaan mengalami kerosakan.

Beliau berkata, kes disiasat mengikut Peraturan 10 Kaedah-Kaedah Lalu Lintas Jalan 1959.

Terdahulu, tular beberapa gambar dan video yang dikongsi pengguna media sosial menunjukkan sebuah MPV merempuh premis berkenaan.

Pemilik rangkaian kedai minuman itu yang juga seorang selebriti, Shuib Sepahtu menerusi satu hantaran di laman Instagram beliau melahirkan syukur kerana kejadian tidak membabitkan kemalangan jiwa . – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kurang tidur punca manusia jadi nyanyuk?

SETIAP manusia perlu mendapatkan tidur yang secukupnya.

Hal ini amat penting bagi memastikan sistem tubuh badan manusia berfungsi sekali gus dapat mengatasi masalah berkaitan lupa seperti Alzheimer dan demensia atau nyanyuk.

Malah, saintis turut menjalankan kajian dan mendapati bahawa penyakit Alzheimer serta demensia dipengaruhi jumlah tidur seseorang.

Ketika ini, setiap orang dewasa memerlukan tidur sekurang-kurangnya tujuh jam pada setiap malam.

Sejumlah 55 juta orang di seluruh dunia hidup dalam demensia dan ia dijangka meningkat ke 78 juta orang pada 2030 dan 139 orang pada 2050.

Umum mengetahui waktu tidur memainkan peranan bagi fungsi otak dan banyak manusia yang mempunyai pengalaman dimensia dikesan mempunyai gangguan tidur.

Menurut Ahli Neuropsikologi, Dr Karen D Sullivan, yang juga pengasas I Care For Your Brain, tidur bukan sahaja asas kesihatan fizikal dan mental malah bermanfaat untuk kesihatan otak.

“Terdapat beberapa fungsi utama yang berlaku semasa kita tidur termasuk penyatuan memori, pemprosesan emosi dan proses pembersihan yang mendalam.

“Sewaktu tidur yang nyenyak, cecair serebrospinal dan sistem imun otak membersihkan bahan buangan daripada sel otak kita.

“Apabila kita terjaga, neuron menghasilkan bahan kimia yang dipanggil adenosin – hasil sampingan aktiviti sel.

“Tanpa tidur nyenyak yang konsisten, akan berlaku pembersihan yang tidak lengkap daripada adenosin dan bahan buangan lain seperti sel darah dan hasilnya adalah keradangan kronik. Keradangan kronik adalah punca banyak penyakit dan gangguan otak,” kata Dr Sullivan seperti dilapor Berita Harian.

Ketua Pegawai Produk Linus Health, Dr John Showalter pula berkata, tidur penting kerana ia adalah keadaan pemulihan yang bermakna otak dan badan sedang mengalami keadaan perlahan untuk pulih daripada aktiviti pada hari berkenaan.

“Tanpa masa untuk pulih, otak tidak dapat membaiki dirinya dengan secukupnya daripada kehausan kehidupan seharian.

“Lama-kelamaan kekurangan pembaikan ini akan membawa kepada disfungsi dan penyakit,” katanya.

Author

Diyana Rahip

View all posts

View all posts


Dakwaan tanaman durian punca banjir, ahli Parlimen mahu projek dihentikan

BALING: Ahli Parlimen Baling, Datuk Seri Abdul Azeez Abdul Rahim berharap projek tanaman durian Musang King di Gunung Inas di sini dihentikan, selepas ia didakwa sebagai antara punca kejadian banjir dan fenomena kepala air yang berlaku di beberapa buah kampung di daerah ini, petang semalam.

Beliau berkata sebelum ini pihaknya yang mewakili penduduk di kawasan sekitar telah menghantar memorandum bantahan projek itu kepada Menteri Besar, Datuk Seri Muhammad Sanusi Md Nor.

“Saya mewakili penduduk sudah membawa memorandum bantahan yang ditandatangani oleh 900 penduduk sekitar berserta dengan nombor kad pengenalan mereka, penduduk pun sudah banyak kali melakukan demonstrasi berhubung isu ini.

“Projek ini diluluskan oleh kerajaan negeri sebelum ini, isu ini bukan sebulan dua tapi sudah bertahun-tahun,” katanya kepada pemberita selepas meninjau lokasi kejadian di Kampung Iboi di sini hari ini.

Beliau turut melahirkan rasa sedih dengan bencana itu yang mengorbankan tiga beranak berusia antara 14 hingga 53 tahun termasuk seorang wanita hamil empat bulan.

“Saya sudah cakap dalam Parlimen enam bulan lalu, kita di Baling perlukan RM300 juta untuk menyelesaikan isu banjir di Baling, sudah berulang kali saya merayu termasuk kepada Kementerian Alam Sekitar dan Air, akhirnya hari ini berlaku juga kejadian tidak diingini,” katanya.

Sementara itu Muhammad Sanusi dalam sidang media hari ini berkata, dakwaan bahawa projek tanaman durian Musang King di Gunung Inas sebagai punca kejadian itu belum disahkan.

Katanya dakwaan itu perlu disahkan dengan maklumat lengkap sebelum sebarang tuduhan dilemparkan kepada pihak yang terbabit. – BERNAMA


‘Ajaran, fahaman Mhd. Mohib Khouli Nazem sesat’

KUALA TERENGGANU: Jawatankuasa Fatwa Negeri Terengganu hari ini memutuskan ajaran dan fahaman yang dibawa oleh seorang lelaki dari Syria, Mhd. Mohib Khouli Nazem adalah sesat dan haram diikuti oleh umat Islam kerana bercanggah dengan akidah Ahli Sunnah Wal Jamaah.

Mufti Terengganu, Datuk Dr. Mohamad Sabri Haron berkata, keputusan itu dibuat dalam Mesyuarat Jawatankuasa Fatwa Negeri Terengganu Kali ke-15 yang bersidang pada 30 Ogos lalu.

Menurutnya, ajaran Mhd. Mohib Khouli Nazem adalah sesat lagi menyesatkan dan bercanggah dengan tonggak akidah Islam yang diyakini oleh ulama’ al-Asya’irah dan al-Maturidiyyah.

“Ciri-ciri penyelewengan ajaran Mhd. Mohib Khouli Nazem termasuk mendakwa Allah SWT Maha Berkuasa terhadap segala sesuatu dan oleh sebab itu, jika Allah SWT menghendaki mengadakan anak untuk diriNya, Dia Maha Berkuasa menciptanya.

“Dakwaan ini merosakkan pegangan akidah masyarakat Islam kerana memahami Allah SWT harus mempunyai anak, sedangkan adalah jelas Allah SWT mustahil mempunyai anak,” katanya ketika dihubungi hari ini.

Mhd. Mohib Khouli Nazem adalah seorang lelaki warganegara Syria yang kini menetap di Malaysia setelah berkahwin dengan rakyat tempatan.

Beliau sebelum ini sering membuat siaran secara langsung di Facebook dan menyampaikan ceramahnya kepada orang ramai.

Tambahnya, antara fahaman yang dibawanya juga mendakwa bahawa Allah SWT Maha Berkuasa terhadap segala sesuatu dan oleh sebab itu, jika Allah SWT menghendaki duduk atas belakang sayap nyamuk, Dia Maha Berkuasa melakukannya.

Jelasnya, dakwaan itu boleh merosakkan pegangan akidah masyarakat Islam kerana memahami seolah-olah Allah SWT mempunyai sifat dan jisim yang sama seperti makhluk.

“Malah, ajaran itu mendakwa pentakwilan ayat-ayat sifat Allah SWT yang diterima pakai oleh aliran ulama’ al-Asya’irah dan al-Maturidiyyah seperti Istiwa’, Wajh, Yad dan seumpamanya adalah sesat sama kedudukannya seperti ajaran kumpulan Mu’tazilah dan Jahmiyyah yang sesat.

“Ajaran itu turut mendakwa bahawa golongan al-Asya’irah adalah sama dengan golongan Yahudi, Jahmiyyah, Mu’tazilah, Musyrikin dan penyembah lembu.

“Ia juga mendakwa bahawa akidah para ulama al-Asya’irah seperti Imam al-Ghazali, Imam al-Nawawi, Imam Fakhruddin al-Razi, Imam al-Syahrastani dan Sultan Ulama I’zzuddin Ibn ‘Abd al-Salam adalah sama pegangan dengan akidah puak sesat Jahmiyyah,” katanya.

Tambah Mohamad Sabri, ajaran itu juga mendakwa bahawa Imam Abu Hanifah mati dalam keadaan kufur; dan mendakwa bahawa tidak sah solat di belakang imam yang berpegang dengan akidah al-Asya’irah.

“Oleh itu, jawatankuasa fatwa memutuskan mana-mana orang Islam yang mengamalkan sebarang ajaran yang berkaitan dengan Mhd Mohib Khouli Nazem adalah haram,” katanya. – Utusan

Author

Media Variasi

View all posts

View all posts


Rampas takhta Liga Premier, pemain Kelantan FC diingat jangan selesa

KOTA BHARU: Ketua jurulatih Kelantan FC Rezal Zambery Yahya tidak mahu pemainnya mendabik dada apabila kembali merampas takhta Liga Premier daripada Terengganu FC II selepas pasukan itu menewaskan UiTM FC pada aksi liga di Stadium Sultan Muhammad IV, semalam.

Rezal Zambery berkata, terlalu awal untuk pemain bimbingannya berada dalam keadaan selesa kerana masih ada baki perlawanan liga untuk ditempuhi.

“Kita perlu sedar pasukan yang bertanding masing-masing mempunyai enam atau lapan baki lagi perlawanan selepas ini dan kami hanya mempunyai perbezaan dua atau empat mata dengan pasukan yang berada di tempat kedua dan ketiga liga ketika ini.

“Pemain tidak boleh leka dengan kedudukan ini, kami perlu meningkatkan permainan kerana selepas ini pemain akan bertemu dengan pasukan yang lebih berkualiti,” katanya pada sidang media selepas perlawanan di sini malam tadi.

Pada perlawanan itu, Kelantan FC menang tipis 1-0 ke atas UiTM hasil jaringan pemain gantian Syed Sobri Syed Mohd pada minit ke-76.

Kelantan FC mendahului carta Liga Premier dengan mengumpul 25 mata diikuti Terengganu FC II dengan 23 mata dan Johor Darul Ta’zim II (JDT II) dengan 21 mata di kedudukan ketiga.

Jurulatih kelahiran Batu Pahat, Johor itu mahu pemainnya mengekalkan momentum kemenangan pada perlawanan seterusnya.

Sementara itu, ketua jurulatih UiTM FC Ismail Ibrahim berkata biarpun tewas beliau bangga dengan prestasi pemainnya kerana beraksi tanpa khidmat pemain import musim ini.

“Perlawanan petang ini (semalam) seimbang walaupun tanpa pemain asing (import) UiTM FC memberi tentangan sengit sehingga menyukarkan Kelantan FC menjaringkan gol dan hanya memperoleh jaringan kemenangan pada minit-minit terakhir perlawanan.

“Saya percaya rata-rata pemain muda kami mampu memberikan saingan sengit kepada pasukan-pasukan Liga Premier yang diperkuat dengan tiga atau empat pemain import,” katanya. – BERNAMA


Najib sendiri penyebab rayuannya gagal, tiada unsur ketidakadilan – Mahkamah Persekutuan

PUTRAJAYA: Mahkamah Persekutuan memutuskan Datuk Seri Najib Tun Razak sendiri sebenarnya menjadi penyebab prosiding rayuan beliau bagi kes membabitkan dana SRC International Sdn Bhd tidak didengar oleh panel hakim terdahulu.

Hakim Mahkamah Persekutuan, Datuk Vernon Ong Lam Kiat yang membacakan penghakiman majoriti 4-1 itu, telah menolak permohonan bekas perdana menteri untuk menyemak keputusan panel Mahkamah Persekutuan sebelum ini yang mengekalkan sabitan dan hukuman penjara 12 tahun serta denda kerana menyeleweng dana SRC International berjumlah RM42 juta.

“Tiada penafian hak pemohon (Najib) dan tiada pelanggaran keadilan dalam kes itu,” katanya.

Keputusan majoriti itu dipersetujui oleh hakim Mahkamah Persekutuan, Datuk Rhodzariah Bujang dan Datuk Nordin Hassan serta hakim Mahkamah Rayuan, Datuk Abu Bakar Jais.

Hakim Besar Sabah dan Sarawak, Datuk Abdul Rahman Sebli yang mempengerusikan panel lima hakim itu membuat keputusan bertentangan.

Dalam penghakimannya, Ong berkata peguam Najib sendiri yang enggan membuat penghujahan lisan sejak permulaan prosiding rayuan tahun lepas, walaupun peguam Datuk Hisyam Teh Poh Teik dibenarkan berbuat demikian oleh Ketua Hakim Negara, Tun Tengku Maimun Tuan Mat yang mengetuai panel hakim sebelum ini yang menolak rayuan itu.

Menyentuh mengenai penangguhan rayuan Najib yang dibangkitkan oleh pihak pembelaan, Ong berkata mahkamah mempunyai budi bicara mutlak untuk membenarkan atau tidak sebarang penangguhan dan panel terdahulu telah menggunakan budi bicara mereka secara bijaksana.

“Oleh itu, tiada merit untuk semakan keputusan itu,” kata hakim.

Mengenai permohonan Najib untuk semakan terhadap pelepasan peguamnya (Hisyam) daripada mewakilinya semasa rayuan tersebut, hakim itu berkata mahkamah mendapati pendapat pemohon bahawa mahkamah tidak mempunyai kuasa untuk tidak membenarkan pelepasan peguam itu tidak boleh dipertahankan kerana kuasa itu ada, diperuntukkan dalam Peraturan 137 Kaedah-Kaedah Mahkamah Persekutuan 1995.

Sementara itu, mengenai permohonan Najib untuk semakan semula sabitan dan hukumannya, mahkamah memutuskan panel terdahulu telah mempertimbangkan 94 alasan rayuan, penghujahan bertulis dan keputusan mahkamah terdahulu yang mendengar kes Najib.

Oleh itu, penghakiman majoriti membuat kesimpulan bahawa tiada merit untuk semakan keputusan mahkamah terdahulu yang mengekalkan sabitan dan hukuman terhadap Najib, kata hakim itu.

“Pemohon berhujah bahawa haknya telah dicabuli. Bagaimanapun, di sini jelas pemohon adalah punca nasib malangnya sendiri. Kami tidak nampak sebarang sebab untuk menyemak sebarang keputusan panel Mahkamah Persekutuan terdahulu.

“Setelah mempertimbangkan semua rekod, mahkamah mendapati bahawa semua sabitan awal terhadap pemohon adalah selamat dan hukuman yang dikenakan terhadap pemohon tidak keterlaluan, dan oleh itu, disahkan,” kata Ong.

Mengenai permohonan semakan berhubung keengganan Tengku Maimun menarik diri daripada mendengar rayuan itu, hakim itu berkata undang-undang mengenai penarikan diri juga telah diselesaikan dengan baik berdasarkan prinsip ujian “bahaya berat sebelah”.

Beliau berkata, keputusan Tengku Maimun untuk tidak menarik diri disokong oleh ahli panel yang lain dalam penghakiman berasingan.

Hakim itu selanjutnya berkata, tiada kegagalan korum dalam apa jua perkara kerana hakim boleh mendengar sebarang penarikan diri yang dibuat terhadap mereka.

Mengenai permohonan Najib untuk mengemukakan bukti baharu terhadap Hakim Mahkamah Tinggi ketika itu Datuk Mohd Nazlan Mohd Ghazali, hakim itu berkata mahkamah bersetuju dengan keputusan Mahkamah Persekutuan sebelum ini yang menafikan permohonan tersebut berdasarkan penilaian yang betul terhadap keterangan di hadapannya.

“Kami menegaskan bahawa proses semakan di bawah Peraturan 137 tidak seharusnya disalahgunakan. Sehubungan itu, permohonan semakan itu ditolak,” katanya.

Bukti baharu itu adalah mengenai Mohd Nazlan yang pada 2006 adalah peguam dan setiausaha syarikat bagi Kumpulan Maybank, yang mempunyai tanggungjawab keseluruhan untuk pengurusan dan pentadbiran semua jabatan undang-undang dalam keseluruhan kumpulan.

Dengan keputusan hari ini, Najib, 69, akan terus menjalani baki hukuman penjara 12 tahun di penjara Kajang.

Pada 23 Ogos lepas, panel Mahkamah Persekutuan sebelum ini, diketuai oleh Tengku Maimun, menolak rayuan bekas Ahli Parlimen Pekan itu untuk membatalkan sabitan dan hukuman. Najib memulakan hukuman penjara 12 tahun di penjara Kajang pada hari yang sama.

Selain itu, Najib juga telah memfailkan permohonan pengampunan diraja pada September tahun lepas.

Pada 5 Januari lepas, beliau juga memfailkan petisyen kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD) untuk meminta pembebasan daripada penjara atau perbicaraan semula kes SRC International yang dihadapinya berikutan pendengaran rayuan di Mahkamah Persekutuan yang beliau dakwa mempunyai kecacatan serius dan bertentangan dengan peraturan keadilan antarabangsa.

Beliau memfailkan petisyen itu melalui Tetuan Shafee & Co, di pejabat Suruhanjaya Tinggi Geneva secara digital.

Pada 28 Julai 2020, Hakim Mahkamah Tinggi ketika itu, Mohd Nazlan, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.

Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu. – BERNAMA


Isu tular: ‘Murid dibenar pakai pakaian tradisi’ – KPM

PUTRAJAYA: Pemakaian pakaian tradisi mengikut kaum ketika aktiviti kebudayaan dan kesenian yang melibatkan murid di institusi pendidikan bawah Kementerian Pendidikan Malaysia (KPM) adalah dibenarkan.

KPM menerusi kenyataan memaklumkan ia selaras dengan Surat Pekeliling Ikhtisas (SPI) Bil. 3/1984: Garis Panduan Mengenai Aktiviti-Aktiviti Kebudayaan di Sekolah-Sekolah yang membenarkan murid memakai pakaian tradisi bersesuaian dan sopan sewaktu menghadiri aktiviti kebudayaan serta kesenian.

“Merujuk kepada isu tular yang dilaporkan oleh beberapa portal berita, pihak sekolah terbabit telah mengambil langkah proaktif dengan mengadakan perbincangan bersama wakil ibu bapa dan murid,” kata kenyataan itu pada Khamis.

Sebelum ini, portal berita melaporkan sebuah sekolah di Selangor didakwa tidak membenarkan pelajar India memakai sari bagi menghadiri sambutan merdeka.
Pelajar India yang memakai ‘tali suci’ di pergelangan tangan mereka juga diarahkan supaya menanggalkannya.

Tambah kenyataan itu, penambahbaikan kepada penganjuran aktiviti yang dirancang telah dilakukan oleh pihak sekolah dan isu yang berbangkit dapat diselesaikan dengan baik.

“Murid-murid sekolah terbabit dibenarkan untuk memakai pakaian tradisi mengikut kaum masing-masing dan pakaian tradisi kaum lain,” kata kenyataan itu.

Menurut kenyataan itu, kebenaran juga diberi kepada murid untuk memakai hiasan tambahan seperti gelang, rantai dan aksesori mengikut kesesuaian pakaian tradisi.

“KPM sentiasa menggalakkan penglibatan murid-murid dalam aktiviti kebudayaan dan kesenian yang bertujuan untuk memupuk semangat perpaduan dalam kalangan masyarakat berbilang kaum di Malaysia,” kata kenyataan itu. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Warga asing maut kebakaran bengkel kereta

SHAH ALAM: Seorang pekerja bengkel warga asing maut dalam satu kebakaran di sebuah bangunan bengkel kereta di sekitar Seksyen 16 di sini, awal pagi ini.

Pemangku Ketua Polis Daerah Shah Alam, Supt Ramsay Anak Embol berkata, pihaknya menerima laporan daripada orang awam berkenaan kebakaran yang disedari berlaku di sebuah bengkel kereta pada 5.56 pagi.

Beliau berkata, bangunan bengkel tersebut merupakan bangunan dua tingkat dan mangsa seorang lelaki warga Pakistan dipercayai pekerja bengkel tersebut yang tidak dapat menyelamatkan diri dijumpai di tangga bangunan berkenaan.

“Mangsa dipercayai meninggal dunia di tempat kejadian dan mengalami kecederaan melecur pada kedua-dua belah kaki dan dibawa ke Hospital Tengku Ampuan Rahimah, Klang untuk bedah siasat,” katanya dalam kenyataan hari ini.

Beliau berkata bangunan tersebut telah musnah sepenuhnya akibat kebakaran dan siasatan masih dijalankan berhubung punca kejadian. – BERNAMA


Gempa bumi kuat landa Utara Sumatera, beberapa negeri mungkin rasa gegaran – MetMalaysia

KUALA LUMPUR: Gempa bumi kuat bermagnitud 6.2 melanda Utara Sumatera, Indonesia pada 10.59 malam hari ini, menurut Jabatan Meteorologi Malaysia (MetMalaysia).

Ketua Pengarah MetMalaysia, Muhammad Helmi Abdullah berkata, gempa bumi berkedalaman 86 kilometer itu berlaku pada jarak 84 kilometer barat daya dari Padang Sidempuan, Indonesia.

Beliau berkata, gegaran mungkin dirasai di Perak, Selangor, Wilayah Persekutuan Kuala Lumpur dan Putrajaya, Negeri Sembilan, Melaka serta Johor.

Jabatan Bomba dan Penyelamat Malaysia (JBPM) Kuala Lumpur turut mengesahkan menerima satu panggilan berhubung gegaran itu daripada penduduk Pangsapuri Pudu Impian 1 di Jalan Cheras di sini.

Menurut jurucakap JBPM KL, sepasukan anggota bersama sebuah jentera dikerah ke lokasi untuk pemantauan dan pemeriksaan lanjut.

Semakan di laman sosial Twitter pula mendapati pengguna dari pelbagai lokasi turut merasai gegaran malah ada yang mengongsikan tangkap layar amaran awal gempa bumi dari sistem Android.

Antara reaksi mereka ialah menyoal kesahihan insiden itu.

“Semoga selamat dan baik-baik saja bagi yang terkesan dengan gempa bumi itu,” ciap seorang pengguna akaun Twitter.

Seorang lagi menciap “Rumah aku dah lah tinggi, boleh rasa gegaran tadi.” – BERNAMA


Bomoh rogol remaja kononnya mahu buang ‘pendamping’

MELAKA: Seorang lelaki yang mendakwa dirinya bomoh ditahan dipercayai memperkosa remaja perempuan berusia 16 tahun kononnya untuk membuang ‘pendamping’ atau makhlus halus pada tubuh mangsa sejak Ogos lalu.

Suspek berusia 50 tahun diberkas pada pukul 4.30 pagi di sebuah pusat latihan Muay Thai di Batu Berendam di sini.

Ketua Polis Melaka, Datuk Zainol Samah berkata, kejadian awal berlaku pada Ogos lalu apabila suspek muncul di kedai makan ibu saudara mangsa di Batu Berendam.

Lelaki itu mendakwa premis berkenaan mengalami gangguan sihir dan ingin membantu membuang ilmu hitam tersebut.

Ujarnya, suspek kemudian datang ke rumah keluarga itu di Batu Berendam pada pukul 12 tengah malam, 25 Ogos lalu dan membawa remaja terbabit bersama ibu serta bapa saudaranya ke Malim untuk berubat.

“Suspek menyuruh ibu serta bapa saudara mangsa keluar membeli makanan dan meminta meninggalkan remaja itu bersamanya di kawasan semak.

“Suspek kemudian merogol mangsa dan memberi amaran kepada remaja itu supaya tidak memberitahu sesiapa. Oleh kerana takut, mangsa tidak memberitahu sesiapa,” katanya kepada pemberita di sini, hari ini.

Tambahnya, semenjak kejadian itu, suspek kerap datang ke rumah mangsa dengan alasan untuk mengubati remaja tersebut yang didakwa mempunyai pendamping.

“Pada awalnya suspek datang ke rumah untuk mengubati si ibu saudara, namun setelah melihat mangsa suspek berdalih beritahu ingin merawat remaja berkenaan yang didakwa mempunyai pendamping.

“Mangsa memaklumkan dia dirogol sebanyak empat kali di lokasi berbeza sejak Ogos hingga bulan ini. Dia hanya tampil membuat laporan polis semalam selepas takut dengan kejadian yang menimpa dirinya,” ujarnya.

Mangsa yang merupakan anak bongsu daripada tiga beradik dihantar ke Hospital Melaka untuk pemeriksaan lanjut.

Suspek pula ditahan reman selama tujuh hari sehingga Isnin depan bagi membantu siasatan mengikut Seksyen 376 Kanun Keseksaan. -Kosmo!

Author

Media Variasi

View all posts

View all posts


Aaron-Wooi Yik mahu kekal momentum kemenangan di Jelajah Dunia Akhir BWF

BANGKOK: Juara dunia Aaron Chia-Soh Wooi Yik berharap dapat mengekalkan momentum kemenangan pada saingan Jelajah Dunia Akhir Persekutuan Badminton Dunia (BWF) di sini.

Gandingan negara itu bakal berdepan musuh tradisi selepas diundi dalam kumpulan B bersama keenam dunia dari Indonesia Mohammad Ahsan-Hendra Setiawan, Kim Astrup-Anders Skaarup Rasmussen dari Denmark dan wakil China Liu Yuchen-Ou Xuanyi.

Aaron-Wooi Yik yang kini menduduki ranking keempat dunia berkata mereka sudah bersiap sedia bagi menghadapi kejohanan yang berlangsung di Nimibutr Arena bermula 7 hingga 11 Dis ini, dan berharap dapat mencipta kejayaan pada akhir musim ini.

Bagaimanapun, Aaron ketika ditemui Bernama mengakui persaingan dalam beregu lelaki sentiasa sukar dan kompetitif.

“Ia bukan mudah. Kita akan sentiasa tenang dan lakukan yang terbaik pada kejohanan terakhir untuk tahun ini,” katanya selepas majlis undian Jelajah Dunia Akhir di sini.

Bagi Wooi Yik pula, beliau berharap dapat mengekalkan prestasi mereka dalam setiap perlawanan pada kejohanan akhir musim itu nanti.

“Ia bukan tugas mudah bagi kami kerana semua beregu terbaik bertanding. Kami akan berjuang. Kami mahukan keputusan terbaik sebelum menamatkan 2022,” katanya. Aaron-Wooi Yik gagal di peringkat kumpulan pada edisi 2019 dan 2020.

Pasangan profesional negara Ong Yew Sin-Teo Ee Yi pula diundi dalam kumpulan A bersama juara bertahan dan nombor satu dunia Takuro Hoki-Yugo Kobayashi dari Jepun, diikuti ketiga dunia Fajar Alfian-Rian Ardianto dari Indonesia dan Choi So-gyu-Kim Won-ho (Korea Selatan).

Sementara itu, juara Terbuka Perancis Pearly Tan-M Thinaah berdepan saingan sengit apabila diundi dalam kumpulan B bersama gandingan utama dunia Chen Qing Chen-Jia Yi Fan dan ketujuh dunia Zhang Shuxian-Zheng Yu dari China serta gandingan Indonesia Apriyani Rahayu-Siti Fadia Silva Ramadhanti.

Walaupun tidak menetapkan sebarang sasaran, Thinaah bertekad untuk memberikan yang terbaik dalam setiap perlawanan dihadapi.

Satu lagi pasangan profesional wanita negara Vivian Hoo-Lim Chiew Sien pula diundi dalam kumpulan A bersama dua wakil tuan rumah Benyapa Aimsaard-Nuntakarn Aimsaard dan Jongkolphan Kititharakul-Rawinda Prajongjai serta Jeong Na Eun-Kim Hye Jeong dari Korea Selatan.

Bagi beregu campuran yang juga ke-11 dunia Goh Soon Huat-Shevon Lai Jemie berharap dapat mengulangi kejayaan edisi 2020 dengan melangkah ke separuh akhir kejohanan edisi kali ini.

“Kami sudah bersedia dari segi fizikal dan mental. Kini, hanya bergantung kepada prestasi dalam gelanggang. Kami berharap dapat mengatasi lawan dengan lebih baik kali ini,” kata Shevon.

Soon Huat-Shevon diundi dalam kumpulan A bersama ketiga dunia Zheng Si Wei-Huang Ta Qiong dari China, ranking ke-10 Thim Gicquel-Delphine Delrue (Perancis) dan wakil Indonesia Rinov Rivaldy-Pitha Haningtyas Mentari.

Satu lagi pasangan profesional campuran negara Tan Kian Meng-Lai Pei Jing pula dijangka berdepan cabaran sukar selepas diundi dalam kumpulan B bersama juara bertahan yang juga wakil tuan rumah Dechapol Puavaranukroh-Sapsiree Taerattanachai serta Supak Jomkoh-Supissara Paewsampran dan juara Olimpik Tokyo 2020 Wang Yi Lyu-Huang Dong Ping (China).

Saingan perseorangan lelaki pula menyaksikan juara dunia Viktor Axelsen dari Denmark, H.S Prannoy (India), Kodai Naraoka (Jepun) dan Lu Guang Zu (China) diundi dalam kumpulan A, manakala keempat dunia Chou Tien Chen (Taiwan), Jonatan Christie dan Anthony Sinisuka Ginting (Indonesia) serta Loh Kean Yew (Singapura) diundi dalam kumpulan B.

Tiada wakil Malaysia dalam saingan perseorangan lelaki dan wanita pada Jelajah Akhir Dunia kali ini.

Perseorangan wanita pula menyaksikan pemain nombor dua dunia juga juara bertahan An Se Young dari Korea Selatan berada dalam kumpulan A bersama nombor satu dunia Akane Yamaguchi (Jepun), Chen Yu Fei (China) dan Gregoria Mariska Tunjung (Indonesia).

Sementara kumpulan B pula menyaksikan wakil Taiwan Tai Tzu Ying bakal berdepan lawan dari China, He Bing Jiao, wakil tuan rumah Ratchanok Intanon dan Busanan Ongbamrungphan.

Sebanyak 24 kejohanan kelayakan berlangsung seluruh dunia, dan hanya lapan pemain dan beregu terbaik layak ke jelajah dunia akhir dengan dua wakil perseorangan atau beregu dari setiap negara manakala juara dunia layak secara automatik.

Pemain bakal merebut hadiah wang tunai keseluruhan berjumlan US$1.5 juta. – BERNAMA


LCS: PAC sambut baik keputusan Kabinet terima syor – Pengerusi

Wong berkata dua syor itu adalah berhubung tindakan menyahklasifikasi Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) serta keperluan Suruhanjaya Pencegahan Rasuah Malaysia (SPRM) untuk mengambil tindakan segera ke atas penemuan Laporan PAC, Laporan JKSTUPKK dan Laporan Pengauditan Forensik.

“Keputusan Kabinet yang proaktif terhadap syor dikemukakan PAC membuktikan pentingnya usaha yang dilakukan jawatankuasa ini bagi memastikan segala tatacara dan perolehan kewangan kerajaan dipatuhi demi kepentingan rakyat dan negara,” menurut kenyataan itu.

Wong berkata PAC akan terus memantau pematuhan dan pelaksanaan lain-lain syor PAC dalam Laporan Perolehan Kapal LCS.

Terdahulu, Jemaah Menteri menggesa SPRM supaya menyegerakan siasatan berhubung isu LCS.

Perdana Menteri Datuk Seri Ismail Sabri Yaakob dalam kenyataan hari ini memaklumkan Mesyuarat Jemaah Menteri juga memutuskan agar Laporan JKSTUPKK dibenarkan untuk disiarkan kepada umum.

Selain itu, Jemaah Menteri juga mencadangkan supaya Laporan Pengauditan Forensik Projek LCS yang dijalankan pada 2019 dinyahklasifikasikan namun proses itu perlu mendapat nasihat dan pandangan Peguam Negara dan Ketua Audit Negara terlebih dahulu. – BERNAMA


Sindiket guna lori minyak sawit seleweng diesel ditumpaskan

IPOH: Kementerian Perdagangan Dalam Negeri dan Kos Sara Hidup (KPDN) Perak berjaya menumpaskan aktiviti penyelewengan minyak diesel bersubsidi berjumlah 6,490 liter yang berselindung di sebalik penggunaan lori tangki sawit, dalam serbuan di sebuah premis di Kawasan Perindustrian Silibin, di sini semalam.

Pengarahnya, Saifullizan Kamarul Zaman berkata, serbuan yang dilakukan pada 1 petang itu menemukan empat motolori dan badan tangki lori serta pam elektrik yang digunakan bagi memindahkan diesel.

“Siasatan mendapati mereka melakukan pengisian minyak diesel secara kerap dan berulang-ulang menggunakan sebuah kepala motolori di stesen minyak sekitar jalan Silibin bagi mengaburi pihak berkuasa.

“Kepala motolori ini kemudiannya akan ke lokasi pengumpulan dan memindahkan minyak diesel daripada tangki lori tersebut ke sebuah tangki simpanan lain menggunakan pam elektrik, sebelum dipindahkan semula ke tangki khas ‘bekalan minyak sawit’ untuk dihantar dan dijual ke pihak industri di Lembah Klang,” katanya dalam kenyataan hari ini.

Saifullizan berkata semakan awal juga mendapati premis yang diserbu tidak mempunyai lesen sah atau dokumen kebenaran daripada pengawal bekalan untuk menjalankan urusan barang kawalan bersubsidi dan telah beroperasi sejak sebulan lepas.

“Kita menahan lima individu iaitu dua warga tempatan dan tiga warga asing untuk tindakan serta siasatan lanjut. Turut disita dokumen dan peralatan berkaitan, dengan jumlah keseluruhan sitaan bagi operasi ini dianggarkan RM762,615,” katanya.

Menurut Saifullizan semua rangkaian sindiket, pemilik kenderaan, pemilik premis dan stesen minyak yang terlibat disiasat di bawah Akta Kawalan Bekalan 1961.

“Individu atau peniaga yang menjalankan kegiatan tidak bermoral ini diberi amaran keras supaya menghentikan kegiatan ini supaya pengguna dapat menikmati subsidi yang dibekalkan kerajaan sepenuhnya,” katanya. – BERNAMA


Annuar Musa ‘Maharaja Hipokrit’ – Puad Zarkashi

CYBERJAYA: Ahli Majlis Kerja Tertinggi (MKT) UMNO, Datuk Dr Mohd Puad Zarkashi menyifatkan Ketua UMNO Bahagian Ketereh, Tan Sri Annuar Musa seorang ‘Maharaja Hipokrit’.

Katanya, Annuar lupa akan tindakan yang pernah Pengerusi Perikatan Nasional (PN), Tan Sri Muhyiddin Yassin lakukan terhadap UMNO sebelum ini.

Malahan, Puad turut mendakwa, bekas Setiausaha Agung Barisan Nasional (BN) itu lebih patuh dengan arahan Muhyiddin berbanding arahan parti.

“Memang Annuar hipokrit. Dia tuduh Anwar menguasai UMNO kerana terdapat ura-ura BN akan sertai kerajaan Pakatan Harapan (PH).

“Dia lupa sejarah UMNO duduk dalam kerajaan Muhyiddin. Tidakkah Muhyiddin menguasai MP UMNO. Dia lantik Menteri UMNO tanpa peduli hirarki UMNO. Annuar jadi Menteri juga.

“Annuar patuh cakap Muhyiddin daripada cakap parti. Dia pertahankan keputusan Muhyiddin isytihar darurat dan gantung Parlimen. Mujur YDPA batalkan darurat,” tulisnya di Facebook hari ini.

Tambah Puad, Annuar berkomplot menentang keputusan Perhimpunan Agung dan cuba halang parti keluar dari kerajaan PN kerana mahu Muhyiddin kekal menjadi Perdana Menteri.

“Dia juga cuba halang Parlimen bubar awal sebelum pemilihan parti. Senanglah beliau dan kumpulannya menang pemilihan parti ketika mereka masih menjadi menteri.

“Naratif mereka sekarang ialah “No Anwar No DAP”. Padahal tular video Annuar yang kata, apa salahnya bekerjasama dengan DAP. Dia juga mempertahankan “MoU dengan DAP” bila Ismail Sabri jadi PM.

“Apakah itu bukan bersekongkol dengan DAP? DAP dapat peruntukan sama banyak dengan MP BN. Bahkan dia kata MOU itu tidak ada had masa. Kalau batalkan MOU itu, BN boleh disaman. Begitu sekali dia suka DAP,” katanya.

Menurutnya lagi, tindakan Annuar yang menyalahkan Presiden UMNO, Datuk Seri Ahmad Zahid Hamidi atas kekalahan BN pada PRU15 adalah tidak wajar.

“Dia salahkan Presiden. Apa kurangnya dia.

“Dia juga punca kekalahan. Tidak patuh keputusan parti adalah kesalahan besar. Annuar kena nafi, betulkah di malam terakhir wujud perundingan untuk dia jadi calon PN di Ketereh?” soalnya.

Author

Diyana Rahip

View all posts

View all posts


Che Puan Mahkota Kelantan selamat lahirkan anakanda sulung

KOTA BHARU: Che Puan Mahkota Kelantan, Sofie Louise Johansson Petra selamat melahirkan anakanda pertama di Hospital Universiti Sains Malaysia Malaysia (HUSM) di sini semalam.

Unit Media Pejabat Sultan Kelantan dalam satu kenyataan berkata, Che Puan Mahkota Kelantan bersama anakandanya berada dalam keadaan selamat dan sihat walafiat.

Kenyataan sama turut menyatakan bahawa, Sultan Kelantan, Sultan Muhammad V mengucapkan jutaan terima kasih kepada seluruh warga kerja HUSM terlibat dan rakyat jelata yang sentiasa mendoakan kesejahteraan Tengku Mahkota Kelantan, Dr. Tengku Muhammad Faiz Petra dan Che Puan Mahkota Kelantan.

Untuk rekod, media sebelum ini melaporkan bahawa Dr. Tengku Muhammad Faiz Petra dan Sofie Louise bakal menimang cahaya mata sulung, Julai ini.

Perkara itu diumumkan oleh Sofie Louise menerusi satu hantaran di Instagram miliknya Mac lalu.

Baginda bertitah, Tengku Muhammad Faiz dan dirinya gembira untuk mengumumkan bakal menimang putera sulung. – KOSMO

Authors

Media Variasi

View all posts

Diyana Rahip

View all posts

View all posts

View all posts


Akibat disaman, bantuan MAIWP kepada Ittifaqiyah ditangguh sejak 2018

KUALA LUMPUR: Selepas enam tahun berlalu sejak lebih 20 pelajar dan tenaga pengajar maut dalam kebakaran di Pusat Tahfiz Darul Quran Ittifaqiyah di Jalan Keramat Ujung, suasana di premis itu masih sama dan menjalankan amanah diberi untuk menjaga anak-anak asnaf.

Perubahan boleh dilihat daripada struktur bangunan yang didaftar di bawah Jabatan Agama Islam Wilayah Persekutuan (JAWI) lebih kukuh dengan faktor keselamatan diutamakan.

Bagaimanapun premis itu masih belum menerima peruntukan daripada Majlis Agama Islam Wilayah Persekutuan (MAIWP) yang bertanggungjawab menjaga hal ehwal kebajikan asnaf.

Pengetua tahfiz berkenaan, Mohd Zahid Mahmood berkata, MAIWP menangguhkan bayaran bantuan kerana agensi itu dan beliau disaman oleh ibu bapa yang kehilangan anak dalam kejadian.

“Sejak kejadian itu, pada tahun 2018 akaun bank di mana wang sumbangan orang ramai untuk pusat ini dibekukan sehingga ke hari ini.

“Dan sejak 2018, bantuan MAIWP ditangguhkan, saya ada buat rayuan dan berjumpa sendiri pihak berkenaan tetapi tiada maklum balas.

“Bagaimanapun, rezeki Allah luas, kami masih mampu bertahan sehingga ke hari ini, masih ada sudi membantu.

“Anak-anak yang ditempatkan di sini berusia seawal 10 tahun adalah golongan asnaf, ada juga anak tak sah taraf, anak yatim dan anak yang di mana kedua ibu bapa sudah bercerai serta tidak mampu menjaga mereka,” katanya kepada media.

Beliau berkata demikian selepas mewakili penghuni Ittifaqiyah menerima 100 pek makanan oleh mantan Perdana Menteri Kesembilan, Datuk Seri Ismail Sabri Yaakob.

Agihan pek makanan itu adalah sebahagian daripada Program Kongsi Rezeki Ramadan di mana sebanyak 3,000 pek makanan berbuka puasa telah dan akan diagihkan kepada golongan asnaf khususnya pelajar di institusi pengajian tinggi dan anak yatim.

Pengagihan pek berbuka puasa itu telah bermula pada 1 Ramadan melibatkan 200 pelajar Kolej Poly-Tech Mara (KPTM) kampus Bangi, Selangor.

Menu yang disajikan adalah berkhasiat dan berkualiti bagi memastikan golongan asnaf
benar-benar dapat menikmati juadah yang enak ketika berbuka puasa.

Dalam pada itu, Mohd Zahid ketika ditanya penerimaan masyarakat selepas kejadian itu katanya ia masih sama dan semakin menggalakkan.

“Sebanyak 200 permohonan kami terima setiap tahun tetapi saya hadkan kuota 50 penghuni sahaja agar kualiti keselamatan dan keselesaan anak-anak terjamin.

“Masyarakat faham apa yang berlaku dan masih menyokong usaha kami dalam menghidupkan generasi al-Quran dalam jiwa anak muda, apatah lagi golongan ini adalah mereka yang memerlukan,” katanya.

Author

Tun Puteh Wanti

View all posts

View all posts


KWP bakal runding dengan peniaga bagi turunkan harga ayam

KUALA LUMPUR: Kementerian Wilayah Persekutuan (KWP) akan berunding dengan peniaga ayam di premis kementerian dan pihak berkuasa tempatan bagi mengurangkan masalah peniaga terbabit sekali gus membolehkan mereka menjual ayam pada harga lebih rendah daripada harga siling.

Menteri berkenaan Datuk Seri Dr Shahidan Kassim berkata rundingan itu melibatkan peniaga di premis kementerian, Dewan Bandaraya Kuala Lumpur, Perbadanan Putrajaya dan Perbadanan Labuan.

“Harga siling ayam sekarang RM9.40 tetapi di negeri lain, ayam (secara purata) dijual lebih rendah daripada harga siling misalnya di Perlis RM9.04, paling rendah di Pahang RM8.95,” katanya kepada pemberita selepas meninjau program Jualan Rakyat MyGrocer@Wilayah di Perumahan Awam (PA) Sri Johor hari ini.

Beliau berkata langkah itu merupakan antara pendekatan yang dicadang diambil kementerian dalam  usaha meringankan beban warga Wilayah Persekutuan.

Shahidan berkata pihaknya sedang mengkaji beberapa langkah bagi mengatasi masalah itu dan akan mengumumkan pendekatan terbaik selewat-lewatnya minggu depan.

Beliau juga berkata jualan rakyat selama enam bulan bermula hari ini akan diadakan di semua PA dan Projek Perumahan Rakyat di ibu negara serta kedai terpilih di Labuan melibatkan peruntukan RM3.48 juta dengan menawarkan subsidi harga ayam sebanyak RM3 untuk seekor dan RM0.50 bagi setiap 10 telur ayam Gred B.

Beliau berkata pihaknya juga akan membantu memantau kedai makanan yang menawarkan sumber protein itu sebagai hidangan agar tidak menaikkan harga sesuka hati. – BERNAMA


Salah laku: 23 anggota SPRM dikenakan tindakan, berhenti kerja

PUTRAJAYA: Seramai 23 anggota Suruhanjaya Pencegahan Rasuah Malaysia (SPRM) dikenakan tindakan tatatertib termasuk diberhentikan kerja kerana terlibat dalam salah laku bagi tempoh 2020 sehingga 2022.

Pengerusi Jawatankuasa Aduan (JKA) SPRM, Datuk Dr Asariah Mior Shaharuddin berkata, kesalahan tatatertib yang dilakukan oleh anggota termasuk salah laku, cuai, tidak hadir bertugas dan terlibat dengan aktiviti jenayah.

Beliau berkata, daripada jumlah berkenaan,10 anggota diberhentikan kerja kerana terlibat dengan aktiviti jenayah dan majoriti daripada yang dikenakan tindakan tatatertib merupakan anggota baharu SPRM yang berkhidmat kurang daripada 10 tahun.

“Walaupun jumlah yang dikenakan tindakan tatatertib adalah kecil, iaitu 0.3 peratus daripada jumlah keseluruhan anggota SPRM seramai 2,800 orang, namun ia tidak harus dipandang ringan kerana masyarakat menaruh harapan yang tinggi terhadap SPRM.

“SPRM harus dilihat bersih dan mempunyai anggota yang berintegriti tinggi dan tidak berkompromi dengan sebarang salah laku,” katanya kepada Bernama baru-baru ini di Ibu Pejabat SPRM, di sini.

Asariah berkata, JKA yang merupakan satu daripada lima jawatankuasa bebas yang ditubuhkan melalui Akta SPRM 2009, bertanggungjawab untuk memantau cara SPRM mengendalikan aduan yang tidak bersifat jenayah terhadap pegawai-pegawainya.

Selain itu, katanya JKA juga bertindak mengenal pasti kelemahan tatacara kerja yang mungkin menimbulkan sebarang aduan dan mencadang syor yang difikirkan sesuai.

“Sepanjang 14 tahun JKA ditubuhkan sebanyak 31 cadangan penambahbaikan prosedur operasi kerja SPRM telah dikemukakan dan yang terbaru melibatkan kawalan dalaman mengenai keterhutangan kewangan yang serius, kawalan dalaman mengenai kehilangan barang kes dan memperkukuhkan sistem pengurusan aduan dalaman SPRM,” katanya.

Pada masa yang sama, Asariah berpendapat badan pencegah rasuah itu telah menjalankan peranannya dengan baik bagi memupuk sifat integriti dan tata kelola yang baik dalam diri setiap anggotanya.

Beliau SPRM telah mewujudkan Pelan Antirasuah SPRM 2021-2025 dan Kod Etika dan Tatakelakuan SPRM di samping melaksanakan program-program pengukuhan integriti antaranya menubuhkan Cawangan Hal Ehwal Dalaman pada tahun lepas bagi menyiasat kes jenayah melibatkan pegawai SPRM di bawah Akta SPRM 2009.

“SPRM juga telah mewujudkan Unit Agama dan Kaunseling yang merupakan satu langkah yang baik bagi memberi sokongan kepada anggotanya dari segi moral untuk melaksanakan tugas.

“Terkini, SPRM juga menunjukkan keseriusan dalam memastikan SPRM bebas daripada dadah dan bahan terlarang seperti ketum melalui Arahan Ketua Pesuruhjaya SPRM. Sebarang pelanggaran boleh dikenakan hukuman tatatertib termasuk buang kerja,” katanya. – BERNAMA


World Gourmet sasar bantu industri F&B pulih pascapandemik

KUALA LUMPUR: World Gourmet menyasarkan untuk membantu penggiat industri makanan dan minuman (F&B) negara memulihkan atau memulakan semula perniagaan mereka susulan pandemik COVID-19.

Presiden pertubuhan itu, Peggy Chong berkata, ia akan dilakukan menerusi penganjuran acara rangkaian perniagaan, ceramah industri, pameran dan bengkel.

“Kami menjemput mereka (pemain industri F&B) sebagai vendor di acara-acara ini demi memberi manfaat kepada perniagaan, pelanggan dan komuniti mereka,” katanya dalam kenyataan hari ini.

Beliau berkata World Gourmet turut menerokai pasaran dalam talian dan platform e-dagang menerusi kerjasama dengan pemain industri seperti Alpha Fintech yang memudahkan peniaga F&B mempercepatkan pemulihan industri itu.

Chong berkata inisiatif World Gourmet turut disokong chef bertaraf dunia antaranya Datuk Dr. Redzuawan Ismail yang lebih dikenali sebagai Chef Wan, Chef Diraja Brunei Master Chef Chin See Sing, Presiden Persatuan Chef Sedunia Master Chef Thomas A. Gugler dan chef selebriti Master Chef Ammar Al Ali.

Ketua Setiausaha Kementerian Dalam Negeri dan Hal Ehwal Pengguna (KPDNHEP) Datuk Azman Yusof dalam kenyataan sama memuji usaha World Gourmet yang menjadi medium untuk sektor F&B negara memperkenalkan syarikat mereka pada skala global untuk meningkatkan perniagaan terutama semasa fasa pemulihan negara.

Katanya sektor perkhidmatan termasuk F&B, pemborongan, peruncitan dan penginapan menyumbang RM473 billion kepada Keluaran Dalam Negara Kasar (KDNK) pada suku pertama tahun ini.

Menurut kenyataan itu, Azman telah merasmikan Anugerah World Top Gourmet 2022 di sebuah hotel di sini semalam yang diadakan bagi meraikan pemulihan sektor hospitaliti dan F&B negara. – BERNAMA


Syed Saddiq letak jawatan Presiden MUDA

CYBERJAYA: Ahli Parlimen Muar, Syed Saddiq Syed Abdul Rahman hari ini, mengumumkan mengosongkan jawatan Presiden Parti Ikatan Demokratik Malaysia (MUDA) berkuat kuasa serta-merta.

MUDA dalam satu kenyataan berkata, tindakan itu diputuskan bagi membolehkan Syed Saddiq membersihkan nama beliau daripada sabitan hukuman oleh mahkamah yang dihadapi.

“MUDA mengambil maklum akan keputusan yang telah dikeluarkan oleh Mahkamah Tinggi Kuala Lumpur ke atas Ahli Parlimen Muar, Yang Berhormat Syed Saddiq Syed Abdul Rahman pada hari ini.

“MUDA ingin menegaskan bahawa YB Syed Saddiq sentiasa menghormati proses undang-undang di Malaysia dan beliau tidak pernah menangguhkan perbicaraan atas apa-apa sebab sekali pun.

“Lanjutan itu, MUDA dengan ini mengumumkan pengosongan jawatan YB Syed Saddiq sebagai Presiden MUDA berkuatkuasa serta merta,” katanya.

Kenyataan sama turut memaklumkan jawatan Presiden akan dipangku Timbalan Presidennya, Amirah Aishah.

“MUDA juga akan terus berdiri teguh dan memberi sokongan penuh bersama YB Syed Saddiq sepanjang proses rayan yang akan dilakukan dalam kadar segera.

“Pendakwaan politik terpilih sebegini wajar dihentikan. Amalan ini telah digunakan untuk kepentingan peribadi, memburukkan dan mencemarkan nama individu yang tidak bersalah.

“MUDA percaya bahawa pendakwaan politik terpilih terhadap YB Syed Saddiq akan menerima pembelaan sewajarnya. Sebagai sebuah parti yang menjunjung prinsip politik bersih dan berintegriti, MUDA akan terus memastikan khidmat bakti kepada rakyat serta kepentingan negara,” jelas kenyataan itu.

Author

Diyana Rahip

View all posts

View all posts


Lelaki lemas ketika memukat ikan di Kuala Berang

KUALA BERANG: Seorang lelaki ditemukan lemas selepas dipercayai terjatuh ketika memukat ikan di Sungai Pengkalan Ajal, Ajil dekat sini pagi tadi.

Muhammad Haikal Naim Mukhtar, 20, tidak bekerja dikatakan keluar rumah seorang diri pada 8.30 pagi untuk memukat ikan di Sungai Pengkalan Ajal yang terletak berdekatan dengan rumahnya.

Ketua Polis Daerah Hulu Terengganu, DSP Hasmeera Hassan berkata, mangsa ditemukan sepupunya dan seorang lagi penduduk kampung yang kebetulan pergi memukat di sungai sama kira-kira 12 tengah hari, dalam keadaan terapung setengah badan dan kaki tersangkut pada akar pokok.

“Mereka memaklumkan kejadian tersebut kepada Pengerusi Jawatankuasa Pembangunan dan Keselamatan Kampung (JPKK) yang kemudiannya menghubungi polis.

“Bagaimanapun petugas dari Klinik Kesihatan Pengkalan Ajal yang ditugaskan ke tempat kejadian mendapati mangsa sudah meninggal dunia,” katanya dalam kenyataan media, hari ini.

Hasmeera berkata, siasatan mendapati tiada unsur jenayah pada mangsa dan kematian direkodkan sebagai mati mengejut. Mayat mangsa telah dihantar ke Hospital Hulu Terengganu untuk tindakan lanjut.

Dalam pada itu, beliau turut menasihati orang awam agar sentiasa berwaspada dan menjaga keselamatan diri pada musim banjir.

“Tolonglah elak aktiviti-aktiviti di sungai dan kawasan banjir pada waktu sebegini kerana ia sangat berbahaya,” katanya. – BERNAMA